Proposta għal REGOLAMENT TAL-PARLAMENT EWROPEW U TAL-KUNSILL dwar mekkaniżmu għall-monitoraġġ u r-rapportar ta' emissjonijiet ta’ gassijiet b'effett ta' serra u għar-rapportar ta' informazzjoni oħra relatata mat-tibdil fil-klima fil-livelli nazzjonali u tal-Unjoni /* KUMM/2011/0789 finali - 2011/0372 (COD) */





MEMORANDUM TA’ SPJEGAZZJONI 1. IL-KUNTEST TAL-PROPOSTA Wara konsultazzjoni wiesgħa mal-Istati Membri u mal-partijiet interessati, u wara valutazzjoni tal-impatt, il-Kummissjoni tipproponi li jiġi revedut il-mekkaniżmu ta’ monitoraġġ stabbilit bid-Deċiżjoni Nru 280/2004/KE tal-Parlament Ewropew u tal-Kunsill[1] billi dik id-Deċiżjoni tiġi sostitwita. Il-proposta għandha l-għan li ttejjeb is-sistema ta’ monitoraġġ u ta’ rapportar attwali sabiex tiżgura konformità mal-impenji u mal-obbligi tal-Unjoni u tal-Istati Membri skont il-ftehimiet internazzjonali attwali u dawk futuri dwar it-tibdil fil-klima, biexi jiġu ssodisfati r-rekwiżiti legali tal-Pakkett dwar il-Klima u l-Enerġija, u biex tappoġġja l-iżvilupp tal-istrumenti tal-mitigazzjoni tal-klima u tal-adattament fil-livell tal-Unjoni. Il-Kummissjoni tipproponi li d-Deċiżjoni Nru 280/2004/KE tiġi sostitwita b’Regolament minħabba l-ambitu usa’ tal-leġiżlazzjoni, in-numru akbar ta’ persuni indirizzati, in-natura ferm teknika u armonizzata tal-Mekkaniżmu għall-Monitoraġġ, u sabiex tiġi ffaċilitata l-implimentazzjoni tiegħu. · Ir-raġunijiet għall-proposta u l-għanijiet tagħha L-għan tal-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC – United Nations Framework Convention on Climate Change), li ġiet approvata f’isem il-Komunità Ewropea bid-Deċiżjoni tal-Kunsill Nru 94/69/KE[2] tal-15 ta’ Diċembru 1993 dwar il-konklużjoni tal-Konvenzjoni Qafas tan-Nazzjonijiet Uniti dwar il-Kambjamenti tal-Klima, huwa li l-konċentrazzjonijiet tal-gassijiet b'effett ta' serra (GHG – greenhouse gas) jinżammu stabbli fl-atmosfera f’livell li jevita interferenza antropoġenika perikoluża mas-sistema tal-klima. Sabiex jintlaħaq dan il-għan, iż-żieda fit-temperatura medja ġenerali kumplessiva annwali tal-wiċċ ma għandhiex taqbeż it-2ºC mil-livelli preindustrijali. Ir-raba’ Rapport ta' Valutazzjoni tal-Grupp ta' Esperti Intergovernattiv dwar it-Tibdil fil-Klima (IPCC – Intergovernmental Panel on Climate Change) juri li, sabiex jintlaħaq dan il-għan, l-emissjonijiet globali tal-gassijiet serra jridu jilħqu l-massimu sal-2020. Il-Protokoll ta’ Kjoto, li ġie rratifikat mill-Unjoni fil-31 ta’ Mejju 2002[3], daħal fis-seħħ fis-16 ta’ Frar 2005. Il-Protokoll jistabbilixxi miri vinkolanti għat-tnaqqis jew għal-limitazzjoni tal-emissjonijiet tal-gass serra għall-Unjoni u l-Istati Membri (minbarra Malta u Ċipru). Il-Kunsill Ewropew ta’ Marzu 2007 ħa wkoll impenn sod li jnaqqas l-emissjonijiet kumplessivi tal-gass serra madwar l-UE b’tal-inqas 20 % taħt il-livelli tal-1990 sal-2020, u bi 30 % jekk pajjiżi żviluppati oħrajn jimpenjaw ruħhom li jnaqqsu l-emissjonijiet f’livell komparabbli u pajjiżi oħrajn fil-fażi tal-iżvilupp li huma ekonomikament aktar avvanzati jikkontribwixxu skont il-kapaċitajiet rispettivi tagħhom. Il-pakkett dwar il-Klima u l-Enerġija li ġie miftiehem f’Diċembru 2008 bidel il-mira tat-tnaqqis ta’ 20 % f’liġi. Dawn il-miri jidhru wkoll fid-Deċiżjoni 2/CP.15 (“il-Qbil ta’ Kopenħagen”), li l-Unjoni u l-Istati Membri approvaw fit-28 ta’ Jannar 2010. L-objettiv tad-Deċiżjoni Nru 280/2004/KE, minn hawn ’il quddiem imsejħa d-“Deċiżjoni dwar il-Mekkaniżmu għall-Monitoraġġ,” kien li jiġi stabbilit mekkaniżmu għall-monitoraġġ tal-emissjonijiet antropoġeniċi kollha minn sorsi u l-assorbiment minn bjar ta’ gassijiet serra mhux ikkontrollati mill-Protokoll ta’ Montreal; li jiġi evalwat il-progress tal-Istati Membri fl-obbligi tagħhom skont il-UNFCCC u l-Protokoll ta’ Kjoto; li jiġu implimentati r-rekwiżiti ta’ rapportar taħt il-UNFCCC u l-Protokoll ta’ Kjoto; u l-iżgurar tal-puntwalità, il-kompletezza, il-preċiżjoni, il-konsistenza, il-komparabbiltà u t-trasparenza tar-rapportar mill-Unjoni u mill-Istati Membri lis-Segretarjat tal-UNFCCC. L-għanijiet tar-reviżjoni proposta huma li: – tirrefletti l-obbligi ta’ rapportar tar-Regolament dwar il-Mekkaniżmu għall-Monitoraġġ li jirriżultaw mill-UNFCCC, mill-Protokoll ta’ Kjoto u mid-deċiżjonijiet sussegwenti adottati fihom fir-rigward tal-emissjonijiet tal-GHG u tal-appoġġ finanzjarju u teknoloġiku pprovdut lill-pajjiżi fil-fażi ta’ żvilupp; – tgħin lill-Unjoni u lill-Istati Membri sabiex iwettqu l-impenji ta’ mitigazzjoni tagħhom u sabiex jiġi implimentat il-pakkett dwar il-Klima u l-Enerġija; – tappoġġja l-iżvilupp ta’ strumenti ġodda tal-Unjoni ta’ mitigazzjoni u ta' adattament tat-tibdil fil-klima. Din il-proposta ttejjeb ukoll ir-rekwiżiti ta’ monitoraġġ u ta' rapportar dwar l-emissjonijiet tal-GHG li jirriżultaw minn sitt snin ta’ esperjenza mid-Deċiżjoni Nru 280/2004/KE u d-dispożizzjonijiet ta’ implimentazzjoni tagħha, l-aktar id-Deċiżjoni Nru 2005/166/KE[4], u l-esperjenza fl-implimentazzjoni ta’ rekwiżiti varji tal-UNFCCC. · Il-kuntest ġenerali Il-ħtieġa għar-reviżjoni tad-Deċiżjoni dwar il-Mekkaniżmu għall-Monitoraġġ hija bbażata fuq ir-raġunijiet li ġejjin. – Id-Deċiżjoni Nru 280/2004/KE li tikkonċerna l-mekkaniżmu għall-moniteraġġ tal-emissjonijiet ta’ gass serra tal-Komunità u biex jiġi implimentat il-Protokoll ta’ Kjoto u d-dispożizzjonijiet ta’ implimentazzjoni tiegħu huma l-istrumenti ewlenin ta’ monitoraġġ, ta' rapportar u ta' verifika tal-emissjonijiet tal-GHG. Dawn jistabbilixxu d-dettalji għar-rapportar tal-emissjonijiet antropoġeniċi tal-GHG skont is-sorsi u l-assorbiment skont il-bjar, għall-għoti ta’ informazzjoni dwar il-programmi nazzjonali għat-tnaqqis fl-emissjonijiet, dwar il-projezzjonijiet tal-emissjonijiet GHG, u dwar il-politiki u l-miżuri tat-tibdil fil-klima skont il-UNFCCC. – Sitt snin ta’ esperjenza fl-implimentazzjoni ta’ dawn iż-żewġ deċiżjonijiet u l-esperjenza miksuba matul in-negozjati internazzjonali u fl-implimentazzjoni ta’ diversi rekwiżiti tal-UNFCCC urew li hemm oqsma li fihom jista’ jsir titjib sinifikanti. Barra minn hekk, il-ħtieġa li tiżdied l-azzjoni ta’ mitigazzjoni fil-livell tal-UE u tal-Istati Membri u sabiex jintlaħqu l-impenji internazzjonali u domestiċi ġodda u dawk futuri, inkluża l-istrateġija tal-Ewropa 2020, teħtieġ sistema mtejba ta’ monitoraġġ u ta' rapportar. – Sabiex jiġi indirizzat it-tħassib dwar it-theddida dejjem tiżdied tat-tibdil fil-klima globali li tirriżulta minn konċentrazzjonijiet li qed jiżdiedu ta’ gassijiet serra fl-atmosfera, l-Unjoni qiegħda timplimenta u tippjana serje ta’ politiki u azzjonijiet ta’ mitigazzjoni. Il-ħolqien ta’ qafas sod ta’ monitoraġġ, ta' evalwazzjoni, ta' rapportar u ta' verifika għall-emissjonijiet tal-GHG huwa parti importanti minn dan il-proċess minħabba li jippermetti lill-UE sabiex tiżviluppa u timplimenta b’mod aktar effettiv il-politiki futuri u sabiex tivvaluta u turi li qed tissodisfa l-impenji li ħadet. – Fil-Konferenza tal-Partijiet (COP – “Conference of the Parties”) taħt il-UNFCCC f’Kopenħagen (COP 15), l-Unjoni u l-Istati Membri ħadu l-impenn li jipprovdu finanzjament bi tnedija veloċi u fit-tul relatat mal-klima u l-appoġġ teknoloġiku lill-pajjiżi fil-fażi ta’ żvilupp. Fil-COP 16 f’Cancun, il-pajjiżi ftiehmu (il-paragrafu 40 tad-Deċiżjoni 1/CP.16) li kull pajjiż żviluppat taħt il-UNFCCC għandu jtejjeb ir-rapportar dwar l-għoti ta’ appoġġ finanzjarju, teknoloġiku u tal-bini tal-kapaċità lill-Partijiet tal-pajjiżi fil-fażi ta’ żvilupp. Rapportar imtejjeb huwa essenzjali għar-rikonoxximent tal-isforzi tal-Unjoni u tal-Istati Membri fit-twettiq tal-impenji tagħhom. B’mod aktar speċifiku, ir-reviżjoni tad-Deċiżjoni tal-Mekkaniżmu għall-Monitoraġġ se tipprova tindirizza l-kwistjonijiet li ġejjin: (1) Is-sistema eżistenti ta’ monitoraġġ u rapportar għall-azzjonijiet ta’ mitigazzjoni tal-emissjonijiet tal-GHG mhijiex adegwata sabiex jiġu implimentati rekwiżiti ġodda li jirriżultaw minn leġiżlazzjoni ġdida u żviluppi internazzjonali ġodda taħt il-UNFCCC; Il-pakkett dwar il-Klima u l-Enerġija miftiehem bejn il-Kunsill u l-Parlament Ewropew fl-2009 introduċa rekwiżiti ġodda dwar il-monitoraġġ u r-rapportar għall-Istati Membri. Sabiex jidħlu fis-seħħ, dawn iridu jiġu inkorporati fis-sistema ta’ monitoraġġ u rapportar eżistenti . Il-“Ftehimiet ta’ Cancun” (id-Deċiżjoni 1/CP.16) taħt il-UNFCCC jeħtieġu wkoll rapportar imtejjeb dwar l-emissjonijiet u l-azzjonijiet ta’ mitigazzjoni fis-segwitu tal-Protokoll ta’ Kjoto. (2) Ma hemmx biżżejjed dejta disponibbli fil-livell tal-UE sabiex jiġu appoġġjati l-iżvilupp u l-implimentazzjoni tal-politiki futuri; F’numru ta’ oqsma/setturi ta’ importanza kbira fit-tnaqqis tal-emissjonijiet tal-GHG u t-teħid ta’ azzjoni fil-livell tal-UE, ma hemmx dejta, jew ma hemmx biżżejjed dejta miġbura sabiex issostni t-tfassil u l-implimentazzjoni tal-politiki. Dawn l-oqsma huma: a) it-trasport marittimu; b) l-avjazzjoni; ċ) l-użu tal-art, it-tibdil fl-użu tal-art u l-forestrija (LULUCF – “land-use, land-use change and forestry”), u d) l-adattament. (3) Is-sistema ta’ monitoraġġ u rapportar eżistenti tindirizza l-emissjonijiet tal-GHG u l-azzjonijiet ta’ mitigazzjoni tal-GHG u ma tqisx u lanqas tiżgura l-konformità ma’ impenji ġodda taħt il-UNFCCC relatati mal-għoti ta’ appoġġ finanzjarju u teknoloġiku lill-pajjiżi fil-fażi ta’ żvilupp; L-Unjoni ħadet impenn internazzjonali sabiex tipprovdi lill-pajjiżi fil-fażi ta’ żvilupp b’finanzjament sinifikanti għal tnedija veloċi u fit-tul u appoġġ teknoloġiku relatati mal-klima lill-pajjiżi fil-fażi ta’ żvilupp. Informazzjoni trasparenti u komprensiva dwar it-tip u l-ammont ta’ appoġġ ipprovdut hija essenzjali sabiex jiġu żgurati l-viżibbiltà tal-Unjoni, it-twassil effiċjenti tal-messaġġ tal-Unjoni dwar it-tibdil fil-klima u l-kredibbiltà tagħha fir-rigward tal-imsieħba tagħna. Il-problemi identifikati hawn fuq spiss wasslu għal kritika ħarxa minn pajjiżi oħra li l-Unjoni u l-Istati Membri tagħha mhumiex jissodisfaw l-impenji tagħhom u jeħtieġ li jkun hemm soluzzjoni. (4) Dejta u informazzjoni addizzjonali huma meħtieġa sabiex jiġi mmonitorjat il-progress lejn il-miri ta’ limitazzjoni tal-emissjonijiet, b’mod partikolari taħt l-istrateġija Ewropa 2020; L-istrateġija Ewropa 2020, strateġija politika ekonomika integrata ġdida tal-Unjoni għat-tkabbir u l-impjiegi, tinkludi l-miri ta’ limitazzjoni tal-emissjonijiet tal-Unjoni u dawk nazzjonali bħala miri ewlenin. (5) Hemm nuqqas osservat ta’ trasparenza, puntwalità, konsistenza, kompletezza u komparabbiltà tal-informazzjoni rrapportata bħalissa skont id-Deċiżjoni dwar Mekkaniżmu għall-Monitoraġġ; Ir-rata relattivament għolja tal-każijiet ta’ nuqqas ta’ konformità matul l-aħħar snin tindika li t-trasparenza, il-preċiżjoni, il-konsistenza u l-effiċjenza tas-sistema eżistenti ta’ monitoraġġ u ta' rapportar jistgħu jiġu mtejba. (6) L-esperjenza wriet li hemm ħtieġa urġenti għal simplifikazzjoni u organizzazzjoni tar-rekwiżiti ta’ rapportar kurrenti. L-esperjenza fl-implimentazzjoni tad-Deċiżjoni dwar Mekkaniżmu għall-Monitoraġġ uriet li ċerti rekwiżiti ta’ rapportar ma rendewx kif kien mistenni jew l-informazzjoni ma ntużatx kif kien maħsub. Uriet ukoll li r-rabtiet bejn l-istrumenti ta’ rapportar jistgħu jiġu mtejba. · Id-dispożizzjonijiet eżistenti fil-qasam tal-proposta Il-Mekkaniżmu għall-Monitoraġġ bħalissa huwa stabbilit bid-Deċiżjoni Nru 280/2004/KE, li se tiġi rrevokata b'din il-proposta. · Il-konsistenza mal-politiki u l-għanijiet l-oħra tal-Unjoni Ir-reviżjoni tad-Deċiżjoni dwar il-Mekkaniżmu għall-Monitoraġġ: – tikkontribwixxi għall-objettivi ġenerali tal-pakkett dwar il-Klima u l-Enerġija sabiex jitnaqqsu l-emissjonijiet globali tal-GHG, hija konsistenti mal-istrumenti legali individwali adottati bħala parti mill-pakkett, u għandha l-għan li ttejjeb l-implimentazzjoni ta’ politiki addizzjonali li għadhom mhumiex koperti biżżejjed mill-pakkett; – hija konformi mad-diskussjonijiet fil-qafas tal-UNFCCC dwar is-sistemi futuri ta’ kejl, ta' rapportar u ta' verifikazzjoni (MRV – measurement, reporting, and verification) għall-emissjonijiet, għall-azzjonijiet u għall-għoti ta’ appoġġ finanzjarju kemm f’termini tal-kwistjonijiet proposti li għandhom jiġu koperti kif ukoll fl-oqsma ta’ rapportar magħżula għat-titjib; – hija konformi mal-istrateġija tal-Ewropa 2020 li tinkludi l-impenn sabiex jiġu limitati l-emissjonijiet bħala waħda mill-miri ewlenin tagħha u li teħtieġ li ssir disponibbli informazzjoni aġġornata u reċenti dwar l-azzjoni tat-tibdil fil-klima sabiex jiġi mmonitorjat il-progress li sar mill-Istati Membri u mill-Unjoni; – hija konformi mal-objettivi tal-Unjoni ta’ simplifikazzjoni u ta' regolamentazzjoni aħjar, minħabba li r-reviżjoni tibni fuq l-esperjenza fl-implimentazzjoni u t-tweġibiet li ntbagħtu mill-partijiet interessati. Ir-reviżjoni għandha l-għan li tindirizza d-dgħjufijiet u l-problemi identifikati u li tissimplifika r-rekwiżiti ta’ rapportar, skont kif ikun applikabbli. Ir-rekwiżiti l-ġodda huma allinjati mal-flussi ta’ rapportar u mal-ħtiġijiet tal-informazzjoni eżistenti u dawn ġew ikkunsidrati bir-reqqa. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT · Il-metodi ta’ konsultazzjoni, setturi ewlenin fil-mira u profil ġenerali ta’ dawk li wieġbu Minbarra l-laqgħat u l-workshops tal-esperti, mis-7 ta’ Marzu 2011 sad-29 ta’ April 2011 tnediet konsultazzjoni pubblika online mal-partijiet interessati li tkopri l-aspetti kollha tar-reviżjoni ppjanata tad-Deċiżjoni Nru 280/2004. Il-kwestjonarju online kien aċċessibbli fuq is-siti elettroniċi tad-Direttorat Ġenerali għall-Azzjoni Klimatika u ta’ “Your Voice” (Il-Vuċi Tiegħek). Il-kwestjonarju sar disponibbli fil-lingwi uffiċjali kollha u ngħatat attenzjoni partikolari sabiex il-partijiet interessati jiġu informati. It-tweġibiet waslu mingħand individwi privati, minn amministrazzjonijiet nazzjonali, minn organizzazzjonijiet mhux governattivi, minn kumpaniji privati, minn gruppi tal-industrija u minn istituzzjoni ta’ riċerka. · Ir-riżultat tal-proċess ta’ konsultazzjoni pubblika online Id-dejta miġbura permezz tal-konsultazzjoni online mal-partijiet interessati tissuġġerixxi li ċ-ċittadini tal-UE għandhom interess kbir fl-informazzjoni dwar it-tibdil fil-klima u jappoġġjaw it-titjib ulterjuri fis-sistema ta’ rapportar, b’mod partikolari fir-rigward tal-komprensività u t-trasparenza tal-informazzjoni. B’mod ġenerali, dawk li wieġbu sabu li, minkejja l-ammont u l-kwalità ta’ informazzjoni u ta' dejta relattivament tajbin dwar it-tibdil fil-klima, għad hemm lok għal titjib u l-maġġoranza ta’ dawk li wieġbu kkunsidraw li tkun ħaġa siewja li jitjiebu r-rekwiżiti fl-oqsma kollha kkunsidrati f’din il-valutazzjoni tal-impatt. Ir-riżultati tal-konsultazzjoni huma disponibbli online[5]. · Il-konsultazzjoni mal-Istati Membri Fl-2009, fl-2010 u fl-2011 twettqu żewġ workshops, sensiela ta’ laqgħat tekniċi u speċifiċi skont is-settur għall-esperti u tmexxew għadd ta’ proġetti sabiex l-Istati Membri jiġu informati dwar ir-reviżjoni tad-Deċiżjoni dwar il-Mekkaniżmu għall-Monitoraġġ. F’dawn il-laqgħat, l-Istati Membri qablu li kien hemm bżonn ta’ reviżjoni tad-Deċiżjoni dwar il-Mekkaniżmu għall-Monitoraġġ sabiex din tqis l-iżviluppi fil-livell tal-Unjoni u fil-livell internazzjonali, u l-lezzjonijiet mitgħallma mill-implimentazzjoni tiegħu. Madankollu, l-Istati Membri tħassbu dwar kwalunkwe żieda konsegwenti fil-piż amministrattiv. Seba’ Stati Membri (il-Finlandja, il-Ġermanja, l-Ungerija, il-Pajjiżi l-Baxxi, is-Slovakkja, Spanja u l-Isvezja) offrew b'mod volontarju li jipparteċipaw sabiex jipprovdu informazzjoni dwar il-piż amministrattiv/l-ispejjeż. Dawn l-Istati Membri ġew ikkonsultati darbtejn permezz ta’ kwestjonarji. Madankollu, 5 biss (il-Finlandja, il-Ġermanja, l-Ungerija, il-Pajjiżi l-Baxxi u l-Isvezja) ipprovdew tweġibiet għat-tieni kwestjonarju. Ir-rata baxxa ta’ tweġibiet għat-tieni kwestjonarju hija dovuta l-aktar għall-fatt li l-mistoqsijiet kienu jirrigwardaw l-aktar id-dispożizzjonijiet il-ġodda li se jidħlu fir-Regolament il-ġdid dwar il-Mekkaniżmu għall-Monitoraġġ. Għaldaqstant, l-Istati Membri sabuha diffiċli sabiex jistmaw il-potenzjal tal-piż amministrattiv. Bħala segwitu, u skont il-parir mill-Grupp ta’ Tmexxija dwar il-Valutazzjoni tal-Impatt, ir-rappreżentanti tal-Istati Membri ġew ikkuntattjati permezz tal-telefown u permezz tal-posta elettronika sabiex tinkiseb dejta addizzjonali jew sabiex tiġi ċċarata l-informazzjoni ppreżentata. Dan il-proċess iġġenera d-dejta finali dwar il-piż amministrattiv li fuqha hija bbażata l-valutazzjoni tal-impatt. · Il-valutazzjoni tal-impatt Il-valutazzjoni tal-impatt stħarrġet diversi kwistjonijiet, inkluż: – Ċiklu tal-UE ta' reviżjoni u ta’ konformità skont id-Deċiżjoni ta’ Kondiviżjoni tal-Isforzi; – Rekwiżiti ta’ rapportar għall-emissjonijiet mit-trasport marittimu internazzjonali; – Rekwiżiti ta’ rapportar relatati ma’ impatti mhux tas-CO2 mill-avjazzjoni fuq il- klima globali; – Rekwiżiti ta’ rapportar dwar l-addattament; – Rekwiżiti addizzjonali ta’ rapportar dwar il-LULUCF; – Rekwiżiti ta’ rapportar dwar l-appoġġ finanzjarju u teknoloġiku pprovdut lill-pajjiżi fil-fażi ta’ żvilupp; – Konsistenza ma’ strumenti legali oħrajn tal-UE li għandhom fil-mira tagħhom sustanzi li jniġġsu l-arja u titjib ibbażat fuq l-esperjenza fil-passat mill-implimentazzjoni. Il-valutazzjoni tal-impatt ikkunsidrat diversi għażliet politiċi għal kull waħda minn dawn il-problemi. L-impatti potenzjali ekonomiċi u ambjentali ġew ikkunsidrati fid-dettall. L-evalwazzjoni dettaljata tal-għażliet hija stabbilita fil-valutazzjoni tal-impatt li takkumpanja l-proposta li se tkun disponibbli fuq dan l-indirizz: http://ec.europa.eu/clima/studies/g-gas/index_en.htm. · Sommarju tal-azzjoni proposta L-għan ewlieni ta’ dan ir-Regolament huwa li jgħin lill-Unjoni u lill-Istati Membri tagħha sabiex jissodisfaw l-impenji u l-għanijiet nazzjonali tagħhom, dawk tal-Unjoni, u dawk internazzjonali u sabiex tiġi żviluppata politika permezz ta’ rapportar trasparenti, preċiż, konsistenti, komparabbli u komplut. Ir-rekwiżiti internazzjonali eżistenti ta’ rapportar diġà jeħtieġu r-rapportar annwali tal-emissjonijiet tal-GHG u r-rapportar dwar informazzjoni oħra relatata mal-klima (projezzjonijiet, azzjonijiet ta’ mitigazzjoni, appoġġ ipprovdut lil pajjiżi fil-fażi ta’ żvilupp, adattament) kull 4 snin. Madankollu, rapportar bħal dan għal żmien twil kien ikkunsidrat insuffiċjenti u kien hemm talba internazzjonali qawwija sabiex jitjiebu u jiżdiedu r-rekwiżiti ta’ rapportar eżistenti kif ukoll sabiex tiżdied il-frekwenza tar-rapportar. Dan huwa partikolarment vitali f’dawn iż-żminijiet kritiċi fejn l-iżviluppi ekonomiċi qed ikollhom impatt fuq is-suq, fuq l-iżvilupp tal-politika ta’ mitigazzjoni u fejn l-għoti ta’ sinjali bikrija ta’ twissija jista’ jinfluwenza b’mod sinifikanti l-kapaċità ta’ pajjiż sabiex jieħu azzjoni u jista’ jiżgura li t-tkabbir ekonomika jibqa diżakkoppjat minn mal-emissjonijiet tal-GHG. L-istess kunsiderazzjonijiet ġew trasformati f’rekwiżiti konkreti fil-ftehimiet internazzjonali reċenti f’Cancun (Deċiżjoni 1/CP.16) li tabilħaqq jeħtieġu ammont notevoli ta’ informazzjoni soda u komprensiva (dwar projezzjonijiet, azzjonijiet ta’ mitigazzjoni, appoġġ ipprovdut lil pajjiżi fil-fażi ta’ żvilupp) fuq bażi ta’ sentejn (2) sabiex b’hekk jiġu sostnuti l-impenji li l-Partijiet jiddeċiedu li jieħdu. Ir-rekwiżiti internazzjonali jmorru wkoll flimkien ma’ rekwiżiti stabbiliti dan l-aħħar fil-livell tal-UE permezz tal-pakkett dwar il-klima u l-enerġija fejn hemm ukoll qbil ċar dwar il-ħtieġa għal dejta u informazzjoni aħjar u aktar reċenti. Finalment, il-ġbir ta’ informazzjoni aktar aġġornata mill-Istati Membri, b’mod partikolari dwar il-projezzjonijiet tal-GHG tagħhom u l-azzjonijiet ta’ mitigazzjoni, se jikkontribwixxu għall-implimentazzjoni tal-istrateġija Ewropa 2020 li tinkludi l-miri nazzjonali ta’ limitazzjoni tal-emissjonijiet bħala miri ewlenin. F’dan il-kuntest, dan ir-Regolament qed jipproponi titjib tal-qafas tal-monitoraġġ, tar-rapportar u tar-reviżjoni fi ħdan l-UE u b’hekk jiffaċilita l-implimentazzjoni ta’ impenji domestiċi u internazzjonali ta’ politiki attwali u l-iżvilupp effettiv ta’ politiki oħrajn. Minħabba l-inċertezzi marbutin mas-sistema dwar il-klima ta’ wara l-Protokoll ta’ Kjoto u l-ħtieġa għal ċiklu ta’ konformità annwali għall-implimentazzjoni tad-Direttiva dwar is-Servizzi tal-Enerġija (“ESD - Energy Services Directive”), din il-proposta tinkludi l-istabbiliment ta’ proċess ta’ reviżjoni fil-livell tal-Unjoni tad-dejta dwar il-GHG ppreżentata mill-Istati Membri u b’hekk, jiġi żgurat li l-konformità mal-miri tal-ESD hija vvalutata b’mod komprensiv, trasparenti, kredibbli u puntwali, kif stipulat fil-pakkett dwar il-Klima u l-Enerġija. Il-proposta tieħu approċċ prudenti għar-rapportar dwar l-emissjonijiet minn trasport marittimu internazzjonali u s-settur tal-LULUCF fejn id-diskussjonijiet dwar il-politika, kemm fi ħdan l-Unjoni kif ukoll fil-livell internazzjonali, għadhom għaddejjin. Tiżgura li l-mekkaniżmu ta’ monitoraġġ jipprovdi qafas adegwat għat-tfassil ta’ rekwiżiti ta’ rapportar dettaljati aktar tard meta jintlaħaq riżultat konkret tal-politika, kemm jekk fil-livell internazzjonali kif ukoll jekk fil-livell tal-Unjoni. Din tiżgura koerenza ma’ qafas futur tal-politika, tevita l-isforzi ta’ duplikazzjoni u tiżgura li l-Unjoni tkun tista’ timplimenta r-rekwiżiti dettaljati bl-aktar mod effiċjenti. Il-proposta tiżgura koerenza mal-politika eżistenti tal-Unjoni dwar l-impatti tal-avjazzjoni mhux tas-CO2 fuq il-klima, minħabba li tobbliga lill-Kummissjoni sabiex kull sentejn tivvaluta dawn l-impatti fuq il-bażi tal-aħħar dejta dwar l-aħħar emissjonijiet u l-avvanzi xjentifiċi. Dan l-approċċ huwa differenti minn dawk esplorati fil-valutazzjoni tal-impatt u jirrefletti l-ideat utli li waslu minn servizzi oħrajn tal-Kummissjoni matul il-proċess ta’ konsultazzjoni bejn is-servizzi. Dan ġie inkluż fil-proposta minħabba li tqies li jikseb benefiċċji ekwivalenti b’piż amministrattiv ferm aktar baxx. Fir-rigward ta’ rapportar dwar il-projezzjonijiet, il-politiki u l-miżuri, il-proposta tirrikjedi rapportar annwali sabiex tkun tista’ ssir valutazzjoni annwali tal-impenji li jkunu ttieħdu mill-UE fil-livelli nazzjonali u internazzjonali iżda anki sabiex tiffaċilita azzjoni korrettiva bikrija u effettiva. Għandu jiġi osservat li bosta Stati Membri diġà jirrapportaw informazzjoni aġġornata kull sena jekk jikkunsidraw li l-informazzjoni ppreżentata matul is-sena l-oħra jkun skada ż-żmien tagħha. Il-proposta tieħu approċċ pragmatiku għax ma titlobx li l-informazzjoni ta’ sfond duplikata tiġi ppreżentata lill-Kummissjoni, iżda tfittex li tiżgura li r-rapporti ta’ sfond tekniċi eżistenti jsiru disponibbli għall-informazzjoni tal-pubbliku. Fir-rigward tal-appoġġ finanzjarju u teknoloġiku, il-proposta ttejjeb ir-rapportar fuq il-bażi ta’ metodi komuni, b’konformità mal-obbligu tal-Unjoni li tipprovdi informazzjoni trasparenti u kompluta dwar l-appoġġ finanzjarju u teknoloġiku li tipprovdi lill-pajjiżi fil-fażi ta’ żvilupp. Ir-rapportar annwali dwar l-azzjoni ta’ adattament se jgħin sabiex tiġi identifikata l-azzjoni meħuda mill-Istati Membri u sabiex tiġi żviluppata strateġija ta’ adattament madwar l-Unjoni. Dan se jipprovdi wkoll informazzjoni u dejta lill-Mekkaniżmu tal-UE għall-Ikklerjar, li se jkun għodda utli għal dawk li jfasslu l-politiki fil-livell nazzjonali, reġjonali u lokali. B’konformità mal-valutazzjoni tal-impatt, din hija għażla effiċjenti minħabba li tinvolvi piż amministrattiv limitat, iżda tiżgura li l-Unjoni tkun tista’ tissodisfa b'mod aħjar l-obbligi internazzjonali ta’ rapportar tagħha. Finalment, il-proposta ttejjeb is-sistemi nazzjonali eżistenti fl-Istati Membri sabiex tindirizza r-rapportar dwar projezzjonijiet, politiki u miżuri u tipprovdi konsistenza ma’ strumenti legali oħra li għandhom fil-mira s-sustanzi li jniġġsu l-arja. Din il-proposta hija mod effiċjenti kif isir progress għaliex, minkejja l-piż relatat magħha, fuq perjodu ta' żmien twil se twassal għal konformità aħjar, simplifikazzjoni u spejjeż aktar baxxi. Il-proposta tinkludi wkoll dispożizzjonijiet aħjar ta’ garanzija ta’ kwalità / ta’ kontroll tal-kwalità u tniedi formati u gwida ta’ rapportar simplifikati sabiex ittejjeb il-kwalità u l-kompletezza tad-dejta pprovduta u sabiex tissimplifika r-rekwiżiti ta’ rapportar eżistenti mingħajr ma timponi piż amministrattiv żejjed. 3. L-ELEMENTI LEGALI TAL-PROPOSTA · Il-bażi legali Il-bażi legali għall-proposta leġiżlattiva hija l-Artikolu 192(1) tat-Trattat dwar il-Funzjonament tal-Unjoni Ewropea. Il-proposta tipprova tilħaq għan leġittimu fi ħdan l-ambitu tal-Artikolu 191(1) tat-Trattat dwar il-Funzjonament tal-Unjoni Ewropea, l-aktar fil-ġlieda kontra t-tibdil fil-klima (mitigazzjoni u adattament). L-iskop tal-proposta huwa li jittejbu d-disponibbiltà tal-informazzjoni dwar il-politika u t-teħid tad-deċiżjonijiet tal-Unjoni, u l-koordinazzjoni u l-konsistenza fir-rapportar tal-Unjoni u l-Istati Membri tagħha skont il-UNFCCC. Dan l-għan ma jistax jintlaħaq b’mezzi inqas restrittivi. Dan ma taffettwax id-dviżjoni ġenerali bħalissa tar-responsabbiltajiet bejn l-Unjoni u l-Istati Membri dwar il-monitoraġġ, il-ġbir tad-dejta u r-rapportar kif stabbiliti bid-Deċiżjoni dwar il-Mekkaniżmu għall-Monitoraġġ. · Il-prinċipju ta’ sussidjarjetà Sabiex l-azzjoni tal-UE tkun iġġustifikata, irid jiġi rispettat il-prinċipju ta’ sussidjarjetà: (a) Natura tranżnazzjonali tal-problema (test tan-neċessità) In-natura tranżnazzjonali tat-tibdil fil-klima hija element importanti sabiex jiġi stabbilit jekk l-azzjoni tal-Unjoni hijiex neċessarja. L-azzjoni domestika waħedha ma tiksibx il-konformità mal-impenji miftiehma fil-livell internazzjonali u ma tkunx biżżejjed sabiex tilħaq l-għanijiet u l-miri stabbiliti fid-Deċiżjoni dwar il-Kondiviżjoni tal-Isforzi. Għaldaqstant, huwa neċessarju għall-Unjoni li jinħoloq qafas li jiffaċilita s-sodisfar tar-rekwiżiti internazzjonali u tal-Unjoni, billi jiżgura rapportar armonizzat kull fejn dan ikun possibbli. Titjib fl-effiċjenza tar-rapportar, li jeħtieġ koordinazzjoni fuq firxa ta’ strumenti, u fil-puntwalità u l-kwalità tar-rapportar skont il-UNFCCC fil-kompilazzjoni ta’ dejta minn 27 Stat Membru, jeħtieġ ukoll koordinazzjoni fil-livell tal-UE. (b) Test tal-effikaċja (valur miżjud) Minbarra l-fatt li ħafna mir-reviżjonijiet proposti jirriżultaw minn rekwiżiti internazzjonali u tal-Unjoni eżistenti jew futuri, l-azzjoni fil-livell tal-Unjoni tipproduċi benefiċċji ċari meta mqabbla mal-azzjoni fil-livell nazzjonali minħabba l-effikaċja tagħha. Minħabba li l-impenji ġenerali jsiru fil-livell tal-Unjoni, ikun ferm aktar effettiv jekk l-istrumenti ta’ rapportar meħtieġa jiġu żviluppati fil-livell tal-Unjoni. Barra minn hekk, sabiex jingħelbu l-problemi identifikati, bħall-kwalità u l-puntwalità tar-rapportar tal-Unjoni u tal-Istati Membri, jeħtieġ koordinazzjoni tad-dejta u tal-metodi madwar is-27 Stat Membru kollha kemm huma, u din tkun aktar effettiva fil-livell tal-Unjoni. L-esperjenza, b’mod partikolari bir-rapportar dwar l-emissjonijiet tal-GHG lill-UNFCCC, uriet li d-Deċiżjoni dwar il-Mekkaniżmu għall-Monitoraġġ ikkontribwixxiet b’mod sinifikanti għall-iffaċilitar u l-infurzar ta’ rapportar ta’ kwalità tajba. Il-kontrolli u l-analiżijiet addizzjonali tad-dejta tal-Istati Membri skont id-Deċiżjoni dwar il-Mekkaniżmu għall-Monitoraġġ wasslu għal rapportar ta’ kwalità aħjar lill-UNFCCC, assistew b’mod proattiv lill-Istati Membri sabiex iwettqu l-impenji tagħhom u kkontribwixxew ħafna wkoll għal-limitazzjoni tal-każijiet fejn hemm nuqqas ta’ konformità skont il-UNFCCC. Il-livell miżjud tal-infurzar tal-konformità li rriżulta mill-possibbiltà li l-Kummissjoni tiftaħ proċedura ta’ ksur kien importanti wkoll. Huwa mistenni li l-estensjoni tar-rapportar skont il-Mekkaniżmu għall-Monitoraġġ rivedut għal oqsma ġodda koperti mill-UNFCCC, bħall-appoġġ finanzjarju u teknoloġiku, se tirrendi benefiċċji sinifikanti simili. Ir-rapportar skont il-Mekkaniżmu għall-Monitoraġġ rivedut se jipprovdi valutazzjoni u apprezzament aktar dettaljati tad-dejta tal-Istati Membri u se jiżgura li d-diskrepanzi u d-dgħjufijiet jiġu identifikati b’mod ċar u li tittieħed azzjoni konkreta biex dawn jiġu indirizzati għaliex jikkostitwixxu żewġ oqsma tar-rapportar kruċjali għall-kredibbiltà internazzjonali tal-Unjoni. Barra minn hekk, ir-rapportar skont il-Mekkaniżmu għall-Monitoraġġ rivedut se jiżgura tal-inqas xi standards minimi komuni, minħabba li l-informazzjoni ġiet irrapportata b’mod pjuttost inkonsistenti. Finalment, l-applikazzjoni tal-proċeduri ta’ ksur se tkun importanti sabiex ikun żgurat li kwalunkwe kwistjoni li jkun fadal, tkun indirizzata internament fi ħdan l-Unjoni bil-kontra tal-UNFCCC fejn l-implikazzjonijiet politiċi u legali jistgħu jkunu sinifikanti. Fir-rigward tar-rapportar dwar l-adattament, il-Mekkaniżmu għall-Monitoraġġ rivedut se jkollu benefiċċji simili għal dawk imsemmija hawn fuq bil-vantaġġ ulterjuri li se jipprovdi wkoll pjattaforma fejn fiha jistgħu jiġu diskussi l-aħjar prattiki. Peress li l-adattament huwa problema esperjenzata mill-Istati Membri kollha, iċ-ċentralizzazzjoni tar-rapportar tal-informazzjoni se tkun ta’ benefiċċju għall-fehim tal-ħtiġijiet ta’ adattament, u għall-identifikazzjoni tal-aħjar prattiki u d-diskrepanzi li jistgħu jiġu indirizzati, jew permezz ta’ azzjoni fil-livell tal-Unjoni jew permezz ta’ kooperazzjoni bejn l-Istati Membri. · Il-prinċipju ta’ proporzjonalità Il-proposta tikkonforma mal-prinċipju ta’ proporzjonalità għar-raġunijiet li ġejjin: Ma tmurx lil hinn minn dak li huwa neċessarju sabiex jintlaħqu l-objettivi ta’ titjib fil-kwalità tad-dejta dwar it-tibdil fil-klima u sabiex tkun żgurata l-konformità skont ir-rekwiżiti internazzjonali u tal-Unjoni. Il-proposta hija proporzjonata mal-objettiv ġenerali tal-Unjoni li tilħaq il-miri ta’ Kjoto tagħha ta’ tnaqqis tal-gassijiet b'effett ta' serra, il-miri tal-Unjoni stabbiliti fil-pakkett dwar il-Klima u l-Enerġija, fil-Qbil ta’ Kopenħagen, u fid-Deċiżjoni 1/CP.16 (“Ftehimiet ta’ Cancun”). Il-proposta tipprovdi għall-implimentazzjoni ta’ mekkaniżmu ta’ monitoraġġ li huwa simili, fil-prattiki u fil-proċeduri, għal dak diġà implimentat bid-Deċiżjoni Nru 280/2004/KE. 4. L-IMPLIKAZZJONI BAĠITARJA Kif speċifikat fid-dikjarazzjoni finanzjarja li takkumpanja dan ir-Regolament, ir-Regolament se jiġi implimentat permezz ta’ baġit eżistenti u mhux se jkollu impatt fuq il-qafas finanzjarju multiannwali. 5. L-ELEMENTI FAKULTATTIVI · L-analiżi/ir-reviżjoni/il-klawżola ‘sunset’ Il-proposta tinkludi dispożizzjoni li tippermetti lill-Kummissjoni sabiex tanalizza dan ir-Regolament fil-kuntest tad-deċiżjonijiet futuri relatati mal-UNFCCC u mal-Protokoll ta’ Kjoto jew ma’ leġiżlazzjoni oħra tal-Unjoni. Fejn ikun hemm bżonn, il-Kummissjoni se tipproponi emendi għal dan ir-Regolament lill-Parlament Ewropew u lill-Kunsill, se temenda atti delegati eżistenti jew tadotta oħrajn ġodda. 2011/0372 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar mekkaniżmu għall-monitoraġġ u r-rapportar ta' emissjonijiet ta’ gassijiet b'effett ta' serra u għar-rapportar ta' informazzjoni oħra relatata mat-tibdil fil-klima fil-livelli nazzjonali u tal-Unjoni IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1) tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz ta’ att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[6], Wara li kkunsidraw l-opinjoni tal-Kumitat tar-Reġjuni[7], Filwaqt li jaġixxu skont il-proċedura leġiżlattiva ordinarja, Billi: (1) Id-Deċiżjoni Nru 280/2004/KE tal-Parlament Ewropew u tal-Kunsill tal-11 ta’ Frar 2004 li tikkonċerna l-mekkaniżmu għall-monitoraġġ [ta]l-emissjonijiet ta’ gass serra tal-Komunità u biex jiġi implimentat il-Protokoll ta’ Kjoto[8] stabbilixxiet qafas għall-monitoraġġ tal-emissjonijiet antropoġeniċi ta’ gassijiet b’effett ta’ serra minn sorsi u tal-assorbiment tal-gassijiet b’effett ta’ serra minn bjar, l-evalwazzjoni tal-progress lejn l-issodisfar tal-impenji fir-rigward ta’ dawn l-emissjonijiet u l-implimentazzjoni tar-rekwiżiti ta’ monitoraġġ u ta' rapportar skont il-Konvenzjoni ta’ Qafas tan-Nazzjonijiet Uniti dwar it-Tibdil fil-Klima ('UNFCCC')[9] u l-Protokoll ta’ Kjoto[10] fl-Unjoni Ewropea. Sabiex jiġu kkunsidrati l-iżviluppi riċenti u futuri fil-livell internazzjonali relatati mal-UNFCCC u l-Protokoll ta’ Kjoto, u sabiex jiġu implimentati r-rekwiżiti ġodda ta’ monitoraġġ u ta' rapportar awtorizzati mil-leġiżlazzjoni tal-Unjoni, dik id-Deċiżjoni għandha tiġi sostitwita. Id-Deċiżjoni Nru 280/2004/KE għandha tiġi sostitwita minn Regolament minħabba l-kamp ta’ applikazzjoni usa’ tal-leġiżlazzjoni, l-inklużjoni ta’ kategoriji addizzjonali ta’ persuni li għalihom l-obbligi huma indirizzati, in-natura aktar kumplessa u teknika ħafna tad-dispożizzjonijiet introdotti, il-ħtieġa akbar għal regoli uniformi applikabbli madwar l-Unjoni u sabiex tiġi ffaċilitata l-implimentazzjoni. (2) L-għan aħħari tal-UNFCCC huwa li tistabbilizza l-konċentrazzjonijiet ta’ gassijiet b’effett ta’ serra fl-atmosfera f’livell li jipprevjeni interferenza antropoġenika perikoluża mas-sistema tal-klima. Sabiex jintlaħaq dan l-għan, iż-żieda annwali globali ġenerali tat-temperatura medja tal-wiċċ ma għandhiex taqbeż iż-2°C ’il fuq mil-livelli pre-industrijali. (3) Hemm il-ħtieġa li jsiru monitoraġġ u rapportar bir-reqqa, kif ukoll valutazzjoni regolari tal-emissjonijiet ta’ gassijiet b'effett ta' serra tal-Unjoni u tal-Istati Membri u tal-isforzi tagħhom sabiex jindirizzaw it-tibdil fil-klima. (4) Id-Deċiżjoni 1/CP.15 tal-Konferenza tal-Partijiet għall-UNFCCC ('Deċiżjoni 1/CP.15' jew il-'Qbil ta’ Kopenħagen') u d-Deċiżjoni 1/CP.16 tal-Konferenza tal-Partijiet għall-UNFCCC ('Deċiżjoni 1/CP.16' jew il-'Ftehimiet ta’ Cancún') ikkontribwixxew b’mod sinjifikanti għall-progress fl-indirizzar tal-isfidi mqajma mit-tibdil fil-klima b’mod bilanċjat. Dawk id-deċiżjonijiet introduċew rekwiżiti ġodda ta’ monitoraġġ u ta' rapportar li japplikaw għall-implimentazzjoni ta’ tnaqqis ambizzjuż fl-emissjonijiet, li l-Unjoni u l-Istati Membri tagħha kienu taw l-impenn tagħhom għaliha, u pprovdew appoġġ lill-pajjiżi li qegħdin fil-fażi tal-iżvilupp. Dawk id-deċiżjonijiet irrikonoxxew ukoll l-importanza li l-adattament jiġi indirizzat bl-istess prijorità bħall-mitigazzjoni. Id-Deċiżjoni 1/CP.16 tesiġi wkoll li l-pajjiżi żviluppati jelaboraw l-istrateġiji jew il-pjanijiet ta’ żvilupp b’emissjonijiet baxxi ta’ karbonju. Dawn l-istrateġiji jew pjanijiet huma mistennija li jikkontribwixxu lejn il-bini ta’ soċjetà b’emissjonijiet baxxi ta’ karbonju u li jiżguraw tkabbir għoli u żvilupp sostenibbli kontinwi. Dan ir-Regolament għandu jiffaċilita, permezz tal-atti ddelegati tiegħu, l-implimentazzjoni ta’ dawn ir-rekwiżiti ta’ monitoraġġ u ta' rapportar, kif ukoll dawk futuri, li joħorġu minn deċiżjonijiet ulterjuri jew mill-approvazzjoni ta’ ftehim internazzjonali skont il-UNFCCC. (5) Il-Pakkett tal-Klima u l-Enerġija adottat fl-2009, b’mod partikolari d-Deċiżjoni Nru 406/2009/KE tat-23 ta’ April 2009 dwar l-isforzi tal-Istati Membri biex inaqqsu l-emissjonijiet tagħhom tal-gassijiet serra biex jonoraw l-impenji tal-Komunità għat-tnaqqis tal-emissjonijiet tal-gass serra sal-2020[11] u d-Direttiva 2009/29/KE tat-23 ta’ April 2009 li temenda d-Direttiva 2003/87/KE għat-titjib u l-estensjoni tal-iskema Komunitarja għall-iskambju tal-kwoti tal-emissjonijiet ta’ gassijiet serra[12], jikkostitwixxi impenn qawwi ieħor mill-Unjoni u l-Istati Membri li jnaqqsu l-emissjonijiet tagħhom ta’ gassijiet b’effett ta’ serra b’mod sinjifikanti. Is-sistema tal-Unjoni għall-monitoraġġ u r-rapportar tal-emissjonijiet għandha tiġi aġġornata wkoll fid-dawl tar-rekwiżiti l-ġodda skont dik il-leġiżlazzjoni. (6) Il-UNFCCC timpenja lill-Unjoni u lill-Istati Membri tagħha biex jiżviluppaw, jaġġornaw regolarment, jippubblikaw u jirrapportaw lill-Konferenza tal-Partijiet l-inventarji nazzjonali tal-emissjonijiet antropoġeniċi minn sorsi u tal-assorbiment minn bjar tal-gassijiet kollha b’effett ta’ serra mhux ikkontrollati mill-Protokoll ta’ Montreal tal-1987 dwar sustanzi li jnaqqsu s-saff tal-ożonu għall-Konvenzjoni ta’ Vjenna għall-Protezzjoni tas-Saff tal-Ożonu (il-'Protokoll ta’ Montreal')[13], billi jużaw metodoloġiji komparabbli miftiehma mill-Konferenza tal-Partijiet. (7) L-Artikolu 5(1) tal-Protokoll ta’ Kjoto jesiġi li l-Unjoni u l-Istati Membri jistabbilixxu u jżommu sistema nazzjonali għall-valutazzjoni tal-emissjonijiet antropoġeniċi minn sorsi u tal-assorbiment minn bjar tal-gassijiet kollha b’effett ta’ serra mhux ikkontrollati mill-Protokoll ta’ Montreal, bil-għan li jiżguraw l-implimentazzjoni ta’ dispożizzjonijiet oħrajn tal-Protokoll ta’ Kjoto. Id-Deċiżjoni 1/CP.16 titlob ukoll l-istabbiliment ta’ arranġamenti nazzjonali għall-istima tal-emissjonijiet antropoġeniċi minn sorsi u tal-assorbiment minn bjar tal-gassijiet kollha b’effett ta’ serra mhux ikkontrollati mill-Protokoll ta’ Montreal. Dan ir-Regolament għandu jippermetti l-implimentazzjoni ta’ dawk iż-żewġ rekwiżiti. (8) L-esperjenza mill-implimentazzjoni tad-Deċiżjoni Nru 280/2004/KE wriet il-ħtieġa li jiżdiedu s-sinerġiji u l-koerenza mar-rapportar skont strumenti legali oħrajn, b’mod partikolari mad-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva tal-Kunsill 96/61/KE[14], mar-Regolament (KE) Nru 166/2006 tal-Parlament Ewropew u tal-Kunsill tat-18 ta’ Ottubru 2006 dwar il-ħolqien ta’ Reġistru Ewropew dwar ir-Rilaxx u t-Trasferiment ta’ Inkwinanti u li jemenda d-Direttivi tal-Kunsill 91/689/KEE u 96/61/KE[15], mad-Direttiva 2001/81/KE tal-Parlament Ewropew u tal-Kunsill tat-23 ta’ Ottubru 2001 dwar il-livelli nazzjonali massimi tal-emissjonijiet ta’ ċerti inkwinanti atmosferiċi[16], mar-Regolament (KE) Nru 842/2006 tal-Parlament Ewropew u tal-Kunsill tas-17 ta’ Mejju 2006 dwar ċerti gassijiet serra fluworinati[17] u mar-Regolament (KE) Nru 1099/2008 tal-Parlament Ewropew u tal-Kunsill tat-22 ta’ Ottubru 2008[18] dwar l-istatistika dwar l-enerġija. Filwaqt li s-simplifikazzjoni tar-rekwiżiti tar-rapportar se teħtieġ li jiġu emendati l-istrumenti legali individwali, l-użu ta’ dejta konsistenti għar-rapportar tal-emissjonijiet ta’ gassijiet b’effett ta’ serra huwa essenzjali sabiex tkun żgurata l-kwalità tar-rapportar tal-emissjonijiet. (9) Ir-Raba’ Rapport ta’ Valutazzjoni mill-Grupp Intergovernattiv ta’ Esperti dwar it-Tibdil fil-Klima (IPCC) identifika potenzjal ta’ tisħin globali għat-trifluworur tan-nitroġenu ('NF3'), li huwa madwar 17 000 darba aktar minn dak tas-CO2. L-NF3 qiegħed jintuża dejjem aktar fl-industrija elettronika biex jissostitwixxi l-perfluworokarburi ('PFCs') u l-eżafluworur tal-karbonju (SF6). Skont l-Artikolu 191(2) tat-Trattat dwar il-Funzjonament tal-Unjoni Ewropea, il-politika ambjentali tal-Unjoni għandha tkun ibbażata fuq il-prinċipju tal-prekawzjoni. Dak il-prinċipju jitlob il-monitoraġġ tal-NF3 sabiex jiġi vvalutat il-livell ta’ emissjonijiet fl-Unjoni u, jekk ikun meħtieġ, sabiex jiġu definiti azzjonijiet ta’ mitigazzjoni. (10) Id-dejta rrappurtata bħalissa fl-inventarji nazzjonali tal-gassijiet b’effett ta’ serra u fir-reġistri nazzjonali u tal-Unjoni mhijiex biżżejjed sabiex jiġu stabbiliti, fil-livell tal-Istati Membri, l-emissjonijiet ta’ CO2 mill-avjazzjoni ċivili fil-livell nazzjonali li mhumiex koperti mid-Direttiva 2003/87/KE. Meta tadotta l-obbligi tar-rapportar, l-Unjoni ma għandhiex timponi piżijiet fuq l-Istati Membri u fuq l-impriżi żgħar u ta’ daqs medju ('SMEs') li jkunu sproporzjonati għall-objettivi segwiti. L-emissjonijiet ta’ CO2 minn titjiriet mhux koperti mid-Direttiva 2003/87/KE jirrappreżentaw biss parti żgħira ħafna mill-emissjonijiet totali ta’ gassijiet b’effett ta’ serra, u l-ħolqien ta’ sistema ta’ rapportar għal dawn l-emissjonijiet ikun ta’ piż bla bżonn fid-dawl tar-rekwiżiti eżistenti għas-settur usa’ skont id-Direttiva 2003/87/KE. Għalhekk, l-emissjonijiet ta’ CO2 mill-kategorija tas-sorsi tal-IPCC '1.A.3.A l-avjazzjoni ċivili' għandhom jiġu ttrattati bħala ugwali għal żero għall-finijiet tal-Artikoli 3 u 7(1) tad-Deċiżjoni Nru 406/2009/KE. (11) Filwaqt li l-emissjonijiet u l-assorbimenti ta’ gassijiet b’effett ta’ serra relatati mal-użu tal-art, it-tibdil fl-użu tal-art u l-forestrija ('LULUCF') jiġu kkunsidrati sabiex tintlaħaq il-mira tal-Unjoni ta’ tnaqqis tal-emissjonijiet skont il-Protokoll ta’ Kjoto, dawn ma jiffurmawx parti mill-mira ta’ 20 % għall-2020 skont il-pakkett tal-Klima u l-Enerġija. Id-Deċiżjoni Nru 406/2009/KE u d-Direttiva 2003/87/KE jirrikjedu li l-Kummissjoni tivvaluta l-mezzi biex tinkludi l-LULUCF fil-mira tal-2020. L-iskedar taż-żmien għal din il-ħidma sar kondizzjonali fuq l-eżitu tan-negozjati fuq ftehim internazzjonali dwar it-tibdil fil-klima. Fin-nuqqas ta’ ftehim bħal dan fl-aħħar tal-2010, il-Kummissjoni tista’ tagħmel proposta bil-għan li l-att propost jidħol fis-seħħ mill-2013. Dan ir-Regolament għandu jippermetti l-implimentazzjoni tar-rekwiżiti tar-rapportar ta’ ftehim internazzjonali jew ta’ tali leġiżlazzjoni tal-Unjoni. (12) L-Unjoni u l-Istati Membri għandhom jagħmlu ħilithom biex jipprovdu informazzjoni l-aktar aġġornata dwar l-emissjonijiet tagħhom ta’ gassijiet b’effett ta’ serra, b’mod partikolari skont il-qafas tal-istrateġija Ewropa 2020 u t-termini ta’ żmien speċifikati tagħha. Dan ir-Regolament għandu jippermetti li dawn l-estimi jitħejjew fl-iqsar perjodi ta’ żmien possibbli billi tintuża informazzjoni statistika u informazzjoni oħra. (13) Ir-rekwiżiti għall-monitoraġġ u r-rapportar tal-emissjonijiet mit-trasport marittimu mill-Istati Membri għandhom jiġu adottati b’mod li jkun komplementari u konsistenti ma’ kwalunkwe rekwiżiti miftiehma fil-UNFCCC jew, safejn ikun possibbli, mar-rekwiżiti applikati għall-bastimenti kif stabbilit fil-kuntest tal-Organizzazzjoni Marittima Internazzjonali ('IMO') jew permezz ta’ miżura tal-Unjoni li tindirizza l-emissjonijiet ta’ GHG mit-trasport marittimu. Tali monitoraġġ u rapportar għandhom jippermettu li dawn l-emissjonijiet jinftiehmu aħjar u għandhom jappoġġjaw l-implimentazzjoni effettiva tal-politika. (14) L-esperjenza miksuba mill-implimentazzjoni tad-Deċiżjoni Nru 280/2004/KE wriet il-ħtieġa li jittejbu t-trasparenza, il-preċiżjoni, il-konsistenza, il-kompletezza u l-komparabbiltà tal-informazzjoni rrappurtata dwar il-politiki, il-miżuri u l-projezzjonijiet. Id-Deċiżjoni Nru 406/2009/KE titlob li l-Istati Membri jirrapportaw il-progress previst tagħhom lejn l-issodisfar tal-obbligi tagħhom skont dik id-Deċiżjoni, inkluż informazzjoni dwar il-politiki, il-miżuri u l-projezzjonijiet nazzjonali. L-istrateġija Ewropa 2020 tistabbilixxi aġenda ta’ politika ekonomika integrata li titlob lill-Unjoni u l-Istati Membri jagħmlu aktar sforzi fuq ir-rapportar f’waqtu tal-politiki u l-miżuri relatati mat-tibdil fil-klima u l-effetti projettati tagħhom fuq l-emissjonijiet. Il-ħolqien ta’ sistemi nazzjonali fil-livell tal-Unjoni u tal-Istati Membri, flimkien ma’ gwida aħjar dwar ir-rapportar, għandhom jikkontribwixxu b’mod sinjifikanti lejn dawk il-miri. Sabiex ikun żgurat li l-Unjoni tissodisfa r-rekwiżiti tar-rapportar internazzjonali u interni tagħha fuq il-projezzjonijiet tal-gassijiet b’effett ta’ serra u tevalwa l-progress tagħha lejn l-issodisfar tal-impenji u l-obbligi internazzjonali u interni tagħha, il-Kummissjoni għandha wkoll tħejji u tuża l-estimi tal-projezzjoni tal-gassijiet b’effett ta’ serra. (15) Hemm il-ħtieġa ta’ informazzjoni mtejba mill-Istati Membri għall-monitoraġġ tal-progress u l-azzjoni tagħhom sabiex jadattaw għat-tibdil fil-klima. Din l-informazzjoni hija meħtieġa sabiex titfassal strateġija komprensiva ta’ adattament tal-Unjoni b'segwitu għall-White paper intitolata ‘L-adattament għat-tibdil fil-klima: Lejn qafas Ewropew għall-azzjoni’.[19] Ir-rapportar tal-informazzjoni dwar l-adattament għandu jippermetti lill-Istati Membri jiskambjaw l-aħjar prattiki u jevalwaw il-ħtiġijiet tagħhom u l-livell ta’ tħejjija biex jittrattaw it-tibdil fil-klima. (16) Skont id-Deċiżjoni 1/CP.15, l-Unjoni u l-Istati Membri impenjaw ruħhom li jipprovdu finanzjament sostanzjali tal-klima sabiex jappoġġjaw l-azzjonijiet ta’ adattament u mitigazzjoni fil-pajjiżi li qegħdin fil-fażi ta' żvilupp. Skont il-paragrafu 40 tad-Deċiżjoni 1/CP.16, kull pajjiż żviluppat li huwa Parti għall-UNFCCC għandu jtejjeb ir-rapportar dwar l-għoti ta’ appoġġ finanzjarju, teknoloġiku u għall-bini tal-kapaċità lill-Partijiet li huma pajjiżi fil-fażi ta' żvilupp. Ir-rapportar imtejjeb huwa essenzjali sabiex jiġu rikonoxxuti l-isforzi tal-Unjoni u tal-Istati Membri sabiex jissodisfaw l-impenji tagħhom. Id-Deċiżjoni 1/CP.16 stabbilixxiet ukoll Mekkaniżmu ġdid ta’ Teknoloġija sabiex jittejjeb it-trasferiment tat-teknoloġija internazzjonali. Dan ir-Regolament għandu jiżgura li tkun disponibbli informazzjoni aġġornata soda dwar l-attivitajiet ta’ trasferiment tat-teknoloġija lill-pajjiżi fil-fażi ta' żvilupp. (17) Bħala riżultat tal-emendi li saru bis-saħħa tad-Direttiva 2008/101/KE[20], id-Direttiva 2003/87/KE issa qiegħda tapplika l-iskema għall-iskambju ta’ kwoti ta’ emissjonijiet ta’ gassijiet b’effett ta’ serra fi ħdan l-Unjoni ukoll għall-attivitajiet tal-avjazzjoni. Din id-Direttiva fiha dispożizzjonijiet dwar l-użu tad-dħul mill-irkant, dwar ir-rapportar fuq l-użu tad-dħul mill-irkant mill-Istati Membri, u dwar l-azzjonijiet meħuda għall-irkant tal-kwoti tal-avjazzjoni skont l-Artikolu 3d(1) jew (2) ta’ dik id-Direttiva, sabiex jiġi mmonitorjat li 100 % ta’ dak id-dħul jew ammont ekwivalenti qiegħed jintuża għall-iskop ta’ waħda jew aktar mill-azzjonijiet imsemmija fl-Artikolu 3d(4) tad-Direttiva 2003/87/KE. Bħala riżultat tal-emendi magħmula bid-Direttiva 2009/29/KE, id-Direttiva 2003/87/KE issa fiha wkoll rekwiżiti tar-rapportar dwar l-użu tad-dħul mill-irkant, li minnhom mill-inqas 50 % għandhom jintużaw għall-iskop ta’ waħda jew aktar mill-attivitajiet imsemmija fl-Artikolu 10(3) tad-Direttiva 2003/87/KE. It-trasparenza dwar l-użu tad-dħul iġġenerat mill-irkant tal-kwoti skont id-Direttiva 2003/87/KE hija essenzjali biex issostni l-impenji tal-Unjoni. Ir-rapportar dwar l-użu ta’ dak id-dħul għandu jipprovdi evidenza tal-ammonti realment mħallsa, ta’ jekk id-dħul huwiex allokat għall-iżborż permezz ta’ investimenti ta’ proġetti diretti, fondi ta’ investiment jew politiki ta’ appoġġ fiskali u finanzjarju, kif ukoll tat-tip u r-referenza ta’ dawk il-politiki, proġetti jew fondi. (18) Il-UNFCCC tobbliga lill-Unjoni u lill-Istati Membri biex jiżviluppaw, jaġġornaw regolarment, jippubblikaw u jirrapportaw lill-Konferenza tal-Partijiet komunikazzjonijiet nazzjonali u rapporti ta’ kull sentejn bl-użu tal-linji gwida, il-metodoloġiji u l-formati miftiehma mill-Konferenza tal-Partijiet. Id-Deċiżjoni 1/CP.16 titlob għal titjib fir-rapportar dwar il-miri ta’ mitigazzjoni u dwar l-għoti ta’ appoġġ finanzjarju, teknoloġiku u għall-bini tal-kapaċità lill-partijiet minn pajjiżi fil-fażi ta' żvilupp. (19) Id-Deċiżjoni Nru 406/2009/KE kkonvertiet iċ-ċiklu attwali ta’ rapportar annwali f’ċiklu ta’ impenn annwali li jirrikjedi reviżjoni komprensiva tal-inventarji tal-gassijiet b’effett ta’ serra tal-Istati Membri f’perjodu ta’ żmien iqsar mir-reviżjoni attwali tal-inventarju tal-UNFCCC, sabiex ikun jista’ jsir użu mill-flessibbiltajiet u l-applikazzjoni ta’ azzjoni korrettiva fl-aħħar ta’ kull sena rilevanti, kif ikun meħtieġ. Minħabba l-inċertezzi dwar l-iżviluppi futuri skont il-UNFCCC u l-Protokoll ta’ Kjoto, jeħtieġ li jitwaqqaf proċess ta’ reviżjoni fil-livell tal-Unjoni tal-inventarji tal-gassijiet b’effett ta’ serra ppreżentati mill-Istati Membri bil-għan li jkun żgurat li l-konformità mal-obbligi skont id-Deċiżjoni Nru 406/2009/KE tiġi vvalutata b’mod kredibbli, konsistenti, trasparenti u puntwali. (20) Bħalissa qegħdin jiġu diskussi fil-proċess tal-UNFCCC għadd ta’ elementi tekniċi relatati mar-rapportar tal-emissjonijiet ta’ gassijiet b’effett ta’ serra minn sorsi u tal-assorbiment minn bjar, bħall-Potenzjali ta’ Tisħin Globali (Global Warming Potentials - GWPs), l-ambitu tal-gassijiet b’effett ta’ serra rrappurtati u gwida metodoloġika mill-IPCC li għandha tintuża għat-tħejjija tal-inventarji nazzjonali tal-gassijiet b’effett ta’ serra. Ir-reviżjonijiet ta’ dawk l-elementi metodoloġiċi fil-kuntest tal-proċess tal-UNFCCC u l-kalkoli mill-ġdid sussegwenti tas-serje taż-żmien tal-emissjonijiet ta’ gassijiet b’effett ta’ serra jistgħu jbiddlu l-livell u x-xejriet tal-emissjonijiet ta’ gassijiet b’effett ta’ serra. Il-Kummissjoni għandha timmonitorja dawn l-iżviluppi f’livell internazzjonali u, fejn ikun meħtieġ, tipproponi li dan ir-Regolament jiġi rivedut sabiex tiġi żgurata l-konsistenza mal-metodoloġiji li jintużaw fil-kuntest tal-proċess tal-UNFCCC. (21) L-emissjonijiet ta’ gassijiet b’effett ta’ serra tul serje ta’ żmien irrappurtat għandhom jiġu stmati bl-użu tal-istess metodi. Id-dejta tal-attivitajiet u l-fatturi tal-emissjonijiet sottostanti għandhom jinkisbu u jintużaw b’mod konsistenti, sabiex ikun żgurat li l-bidliet fix-xejriet tal-emissjonijiet ma jiġux introdotti bħala riżultat tal-bidliet fil-metodi jew is-suppożizzjonijiet tal-valutazzjoni. Il-kalkoli mill-ġdid għandhom isiru skont linji gwida miftiehma u għandhom jitwettqu bil-għan li jittejbu l-konsistenza, il-preċiżjoni u l-kompletezza tas-serje ta’ żmien irrappurtat, u l-implimentazzjoni ta’ metodi aktar dettaljati. Meta jinbidlu l-metodoloġija jew il-mod li bihom jinġabru d-dejta tal-attivitajiet u l-fatturi tal-emissjonijiet sottostanti, l-Istati Membri għandhom jerġgħu jikkalkulaw l-inventarji għas-serje ta’ żmien irrappurtat u jevalwaw il-ħtieġa għal kalkoli mill-ġdid ibbażati fuq ir-raġunijiet ipprovduti fil-linji gwida miftiehma, b’mod partikolari għall-kategoriji ewlenin. Dan ir-Regolament għandu jistabbilixxi jekk u taħt liema kundizzjonijiet għandhom jiġu kkunsidrati l-effetti ta’ dawn il-kalkoli mill-ġdid. (22) L-avjazzjoni għandha impatt fuq il-klima globali minħabba d-dijossidu tal-karbonju (CO2) li jiġi rilaxxat, iżda wkoll minħabba emissjonijiet u mekkaniżmi oħrajn, inklużi l-emissjonijiet ta’ ossidi tan-nitroġenu u l-formazzjoni ta’ sħab taċ-ċirru. Fid-dawl tal-għarfien xjentifiku li qiegħed jiżviluppa b’mod rapidu dwar dawn l-impatti, għandha ssir valutazzjoni aġġornata regolari tal-impatti tal-avjazzjoni mhux relatati mas-CO2 fuq il-klima globali fil-kuntest ta’ dan ir-Regolament. (23) L-Aġenzija Ewropea għall-Ambjent (EEA) għandha l-għan li tappoġġja l-iżvilupp sostenibbli u li tgħin sabiex jinkiseb titjib sinjifikanti u li jista’ jitkejjel fl-ambjent tal-Ewropa billi tipprovdi informazzjoni f’waqtha, immirata, rilevanti u affidabbli lil dawk li jfasslu l-politika, lill-istituzzjonijiet pubbliċi u lill-pubbliku. L-EEA għandha tassisti lill-Kummissjoni, skont kif xieraq, fil-ħidma ta’ monitoraġġ u ta' rapportar, speċjalment fil-kuntest tas-sistema tal-inventarju tal-Unjoni u s-sistema tal-projezzjonijiet, tal-politiki u tal-miżuri tagħha, fit-twettiq tar-reviżjoni esperta annwali tal-inventarji tal-Istati Membri, fl-evalwazzjoni tal-progress lejn l-impenji tagħha għat-tnaqqis tal-emissjonijiet, l-impatti, il-vulnerabbiltà u l-adattament għat-tibdil fil-klima, u fil-komunikazzjoni ta’ informazzjoni affidabbli dwar il-klima lill-pubbliku. (24) Il-Kummissjoni għandha ssegwi l-implimentazzjoni tar-rekwiżiti ta’ monitoraġġ u ta' rapportar skont dan ir-Regolament u l-iżviluppi futuri skont il-UNFCCC u l-Protokoll ta’ Kjoto sabiex tiżgura l-konsistenza. F’dan ir-rigward, fejn xieraq, il-Kummissjoni għandha tħassar jew temenda d-dispożizzjonijiet ta’ dan ir-Regolament. (25) Sabiex tiżgura kondizzjonijiet uniformi għall-implimentazzjoni tal-Artikolu 20(5) ta’ dan ir-Regolament, il-Kummissjoni għandha tingħata setgħat ta’ implimentazzjoni. Sabiex jiġu stabbiliti rekwiżiti ta’ rapportar armonizzati għall-monitoraġġ tal-emissjonijiet ta’ gassijiet b’effett ta’ serra u informazzjoni oħra rilevanti għall-politika dwar it-tibdil fil-klima, is-setgħa li tadotta atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni fir-rigward tar-reviżjoni tal-Anness I ta’ dan ir-Regolament, ir-rapportar tal-Istati Membri dwar l-LULUCF u t-trasport marittimu, is-sistemi nazzjonali tal-Istati Membri, ir-reviżjoni esperta tad-dejta tal-inventarji tal-Istati Membri, ir-rekwiżiti dettaljati fuq il-kontenut, l-istruttura, il-format u l-proċessi tal-preżentazzjoni tar-rapportar tal-Istati Membri, kif ukoll ir-revoka u l-emendar ta’ ċerti obbligi skont dan ir-Regolament. Hija ta' importanza partikolari li l-Kummissjoni twettaq konsultazzjonijiet matul il-ħidma ta’ tħejjija tagħha, inkluż fil-livell espert. Meta tħejji u tfassal l-atti ddelegati, il-Kummissjoni għandha tiżgura trażmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill. (26) Minħabba li l-objettivi tal-azzjoni proposta, kif stabbilit fl-Artikolu 1 ta’ dan ir-Regolament, ma jistgħux, min-natura tagħhom stess, jintlaħqu b'mod sodisfaċenti mill-Istati Membri u għalhekk, minħabba l-iskala u l-effetti tal-azzjoni, jistgħu jintlaħqu aħjar fil-livell tal-Unjoni, l-Unjoni tista’ tadotta miżuri, skont il-prinċipju tas-sussidjarjetà stabbilit fl-Artikolu 5 tat-Trattat dwar l-Unjoni Ewropea. F'konformità mal-prinċipju tal-proporzjonalità, kif stabbilit f’dak l-Artikolu, dan ir-Regolament ma jmurx ’lil hinn minn dak li huwa neċessarju sabiex jintlaħqu dawk l-objettivi, ADOTTAW DAN IR-REGOLAMENT: Kapitolu 1 Suġġett, kamp ta’ applikazzjoni u definizzjonijiet Artikolu 1 Is-suġġett Dan ir-Regolament jistabbilixxi mekkaniżmu għal: (a) l-iżgurar tal-puntwalità, it-trasparenza, il-preċiżjoni, il-konsistenza, il-komparabbiltà u l-kompletezza tar-rapportar mill-Unjoni u l-Istati Membri tagħha lis-Segretarjat tal-UNFCCC; (b) ir-rapportar u l-verifika tal-informazzjoni relatata mal-impenji skont il-UNFCCC u l-Protokoll ta’ Kjoto u mad-deċiżjonijiet adottati skonthom, u l-evalwazzjoni tal-progress lejn l-issodisfar ta’ dawk l-impenji; (c) il-monitoraġġ u r-rapportar tal-emissjonijiet antropoġeniċi kollha minn sorsi u tal-assorbiment minn bjar tal-gassijiet b’effett ta’ serra mhux ikkontrollati mill-Protokoll ta’ Montreal dwar sustanzi li jnaqqsu s-saff tal-ożonu fl-Istati Membri; (d) il-monitoraġġ, ir-rapportar, ir-reviżjoni u l-verifika tal-emissjonijiet ta’ gassijiet b’effett ta’ serra u informazzjoni oħra skont l-Artikolu 6 tad-Deċiżjoni Nru 406/2009/KE; (e) ir-rapportar tal-emissjonijiet ta’ CO2 mit-trasport marittimu; (f) il-monitoraġġ u r-rapportar tal-użu tad-dħul iġġenerat mill-irkant ta’ kwoti skont l-Artikolu 3d(1), (2) jew 10(1) tad-Direttiva 2003/87/KE, skont l-Artikoli 3d(4) u 10(3) ta’ dik id-Direttiva; (g) il-monitoraġġ u r-rapportar dwar l-azzjonijiet meħuda mill-Istati Membri sabiex jadattaw għall-konsegwenzi inevitabbli tat-tibdil fil-klima; (h) l-evalwazzjoni tal-progress mill-Istati Membri lejn l-issodisfar tal-obbligi tagħhom skont id-Deċiżjoni Nru 406/2009/KE; (i) il-ġbir tal-informazzjoni u d-dejta meħtieġa sabiex jappoġġjaw il-formulazzjoni u l-valutazzjoni tal-politika futura tal-Unjoni dwar it-tibdil fil-klima. Artikolu 2 Kamp ta’ applikazzjoni Dan ir-Regolament għandu japplika għal: (a) l-istrateġiji tal-Unjoni u tal-Istati Membri tagħha dwar strateġiji ta' żvilupp b’emissjonijiet baxxi ta’ karbonju u kwalunkwe aġġornamenti tagħhom skont id-Deċiżjoni 1/CP.16; (b) l-emissjonijiet ta’ gassijiet b’effett ta’ serra elenkati fl-Anness I minn setturi u sorsi u tal-assorbiment minn bjar koperti mill-inventarji nazzjonali tal-gassijiet b’effett ta’ serra skont l-Artikolu 4, il-paragrafu 1(a), tal-UNFCCC u rilaxxati ġewwa t-territorji tal-Istati Membri; (c) l-emissjonijiet ta’ gassijiet b’effett ta’ serra li jaqgħu fil-kamp ta’ applikazzjoni tal-Artikolu 2(1) tad-Deċiżjoni Nru 406/2009/KE; (d) l-emissjonijiet ta’ gassijiet b’effett ta’ serra minn bastimenti tal-baħar li jidħlu fil-portijiet tal-Istati Membri; (e) l-impatti fuq il-klima mhux relatati mas-CO2 assoċjati mal-emissjonijiet mill-avjazzjoni ċivili; (f) il-projezzjonijiet mill-Unjoni u mill-Istati Membri tagħha tal-emissjonijiet antropoġeniċi ta’ gassijiet b’effett ta’ serra minn sorsi u tal-assorbiment minn bjar, u l-politiki u l-miżuri tal-Istati Membri; (g) l-appoġġ finanzjarju u teknoloġiku totali, speċifiku għall-proġetti u speċifiku għall-pajjiżi lill-pajjiżi fil-fażi ta' żvilupp; (h) l-użu tad-dħul mill-irkant ta’ kwoti skont l-Artikoli 3d(1) u (2) u 10(1) tad-Direttiva 2003/87/KE; (i) l-azzjoni tal-Istati Membri fil-livelli nazzjonali u reġjonali sabiex jadattaw għat-tibdil fil-klima. Artikolu 3 Definizzjonijiet Għall-finijiet ta’ dan ir-Regolament, għandhom japplikaw id-definizzjonijiet li ġejjin: (1) ‘potenzjal ta’ tisħin globali’ ta’ gass tfisser il-kontribuzzjoni totali għat-tisħin globali li tirriżulta mill-emissjoni ta’ unità waħda ta’ dak il-gass relattiva għal unità waħda tal-gass ta’ referenza, id-dijossidu tal-karbonju, li huwa assenjat valur ta’ 1; (2) ‘sistema ta’ inventarju nazzjonali’ tfisser sistema ta’ arranġamenti istituzzjonali, legali u proċedurali stabbiliti fi Stat Membru għall-valutazzjoni tal-emissjonijiet antopoġeniċi sorsi u tal-assorbiment minn bjar ta’ gassijiet b’effett ta’ serra mhux koperti mill-Protokoll ta’ Montreal, u għar-rapportar u l-arkivjar ta’ informazzjoni tal-inventarju skont id-Deċiżjoni 19/CMP.1 tal-Konferenza tal-Partijiet għall-UNFCCC li sservi bħala l-laqgħa tal-Partijiet għall-Protokoll ta’ Kjoto ('Deċiżjoni 19/CMP.1') jew deċiżjonijiet rilevanti oħrajn skont il-UNFCCC jew il-Protokoll ta’ Kjoto; (3) ‘awtoritajiet kompetenti fl-inventarju’ tfisser kwalunkwe awtorità jew awtoritajiet fdati taħt is-sistema ta’ inventarju nazzjonali ta’ Stat Membru bir-responsabbiltà li jiġbru l-inventarju ta’ gassijiet b’effett ta’ serra; (4) ‘assigurazzjoni tal-kwalità’ jew ‘QA’ tfisser sistema ppjanata ta’ proċeduri ta’ reviżjoni sabiex ikun żgurat li l-objettivi tal-kwalità tad-dejta jintlaħqu u li jiġu rrapportati l-aqwa estimi u informazzjoni possibbli bil-għan li tiġi sostnuta l-effettività tal-programm ta’ kontroll tal-kwalità u tingħata għajnuna lill-Istati Membri; (5) ‘kontroll tal-kwalità’ jew ‘QC’ tfisser sistema ta’ attivitajiet tekniċi li jsiru b’rutina sabiex titkejjel u tiġi kkontrollata l-kwalità tal-informazzjoni u l-estimi miġbura bil-għan li jiġu żgurati l-integrità, il-korrettezza u l-kompletezza tad-dejta, jiġu identifikati u indirizzati l-iżbalji u n-nuqqasijiet, jiġu ddokumentati u arkivjati d-dejta u kull materjal ieħor li jintuża, u jiġu rreġistrati l-attivitajiet kollha ta’ QA; (6) ‘indikatur’ tfisser fattur jew varjabbli kwantitattiv jew kwalitattiv li jikkontribwixxi sabiex jinftiehem aħjar il-progress fl-implimentazzjoni tal-politiki u l-miżuri u x-xejriet tal-emissjonijiet ta’ gassijiet b’effett ta’ serra; (7) ‘unità tal-ammont assenjat’ jew ‘AAU’ hija unità maħruġa skont id-dispożizzjonijiet rilevanti fl-anness għad-Deċiżjoni 13/CMP.1 tal-Konferenza tal-Partijiet għall-UNFCCC li sservi bħala l-laqgħa tal-Partijiet għall-Protokoll ta’ Kjoto ('Deċiżjoni 13/CMP.1'); (8) ‘unità ta’ tneħħija’ jew ‘RMU’ tfisser unità maħruġa skont id-dispożizzjonijiet rilevanti fl-Anness għad-Deċiżjoni 13/CMP.1 jew f’deċiżjonijiet rilevanti oħrajn tal-UNFCCC jew il-korpi tal-Protokoll ta’ Kjoto; (9) ‘unità ta’ tnaqqis tal-emissjonijiet’ jew ‘ERU’ tfisser unità maħruġa skont id-dispożizzjonijiet rilevanti fl-anness għad-Deċiżjoni 13/CMP.1 u d-deċiżjonijiet rilevanti adottati skont il-UNFCCC jew il-Protokoll ta’ Kjoto; (10) ‘tnaqqis iċċertifikat tal-emissjonijiet’ jew ‘CER’ tfisser unità maħruġa skont l-Artikolu 12 tal-Protokoll ta’ Kjoto u r-rekwiżiti tiegħu, kif ukoll id-dispożizzjonijiet rilevanti fl-anness għad-Deċiżjoni 13/CMP.1; (11) ‘reġistru nazzjonali’ tfisser reġistru fil-forma ta’ bażi tad-dejta elettronika standardizzata li tinkludi dejta dwar il-ħruġ, iż-żamma, it-trasferiment, l-akkwist, il-kanċellazzjoni u l-irtirar tal-ERUs, is-CERs, l-AAUs u l-RMUs u r-riport tal-ERUs, is-CERs u l-AAUs; (12) ‘politiki u miżuri’ tfisser l-istrumenti politiċi, amministrattivi u leġiżlattivi kollha li huma maħsuba biex jimplimentaw l-impenji skont l-Artikolu 4, il-paragrafi 2(a) u (b), tal-UNFCCC, inklużi dawk li ma għandhomx il-limitazzjoni u t-tnaqqis tal-emissjonijiet ta’ gassijiet b’effett ta’ serra bħala objettiv primarju; (13) ‘sistema nazzjonali għal politiki u miżuri u projezzjonijiet’ tfisser sistema ta’ arranġamenti istituzzjonali, legali u proċedurali stabbiliti fi Stat Membru għar-rapportar ta’ politiki u miżuri u għat-tħejjija u r-rapportar tal-projezzjonijiet ta’ emissjonijiet antropoġeniċi ta’ gassijiet b’effett ta’ serra minn sorsi u tal-assorbiment minn bjar kif mitlub mill-Artikolu 13 ta’ dan ir-Regolament; (14) ‘valutazzjoni ex-ante tal-politiki u l-miżuri’ tfisser evalwazzjoni tal-effetti projettati għall-ġejjieni ta’ politika jew miżura; (15) ‘valutazzjoni ex-post tal-politiki u l-miżuri’ tfisser evalwazzjoni tal-effetti ta’ politika jew miżura fil-passat; (16) ‘projezzjonijiet mingħajr miżuri’ tfisser projezzjonijiet ta’ emissjonijiet antropoġeniċi ta’ gassijiet b’effett ta’ serra minn sorsi u tal-assorbiment minn bjar li jeskludu l-effetti tal-politiki u l-miżuri kollha li huma ppjanati, adottati jew implimentati wara s-sena magħżula bħala l-punt tat-tluq għall-projezzjoni rilevanti; (17) ‘projezzjonijiet b’miżuri’ tfisser projezzjonijiet ta’ emissjonijiet antropoġeniċi ta’ gassijiet b’effett ta’ serra minn sorsi u tal-assorbiment minn bjar li jikkomprendu l-effetti, f’termini tat-tnaqqis tal-emissjonijiet ta’ gassijiet b’effett ta’ serra, tal-politiki u l-miżuri li ġew adottati u implimentati; (18) ‘projezzjonijiet b’miżuri addizzjonali’ tfisser projezzjonijiet ta’ emissjonijiet antropoġeniċi ta’ gassijiet b’effett ta’ serra minn sorsi u tal-assorbiment minn bjar li jikkomprendu l-effetti, f’termini tat-tnaqqis tal-emissjonijiet ta’ gassijiet b’effett ta’ serra, tal-politiki u l-miżuri li ġew adottati u implimentati sabiex inaqqsu t-tibdil fil-klima, kif ukoll politiki u miżuri li huma ppjanati; (19) ‘analiżi tas-sensittività’ tfisser investigazzjoni ta’ algoritmu mudell jew suppożizzjoni li tikkwantifika kemm hija sensittiva jew stabbli d-dejta ta’ output tal-mudell fir-rigward tal-varjazzjonijiet fid-dejta tal-input jew is-suppożizzjonijiet sottostanti. Hija titwettaq billi jiġu varjati l-valuri tal-input jew l-ekwazzjonijiet tal-mudell u jiġi osservat kif l-output tal-mudell ivarja b’mod korrispondenti; (20) ‘għajnuna relatata mal-mitigazzjoni tat-tibdil fil-klima’ tfisser sostenn għal attivitajiet fil-pajjiżi fil-fażi ta' żvilupp li jikkontribwixxu għall-objettiv li l-konċentrazzjonijiet ta’ gassijiet b’effett ta’ serra fl-atmosfera jiġu stabbilizzati f’livell li jipprevjeni l-interferenza antropoġenika perikoluża mas-sistema tal-klima; (21) ‘għajnuna relatata mal-adattament għat-tibdil fil-klima’ tfisser sostenn għal attivitajiet fil-pajjiżi fil-fażi ta' żvilupp li huma intiżi biex inaqqsu l-vulnerabbiltà tas-sistemi umani jew naturali għall-impatt tat-tibdil fil-klima u r-riskji relatati mal-klima, billi jżommu jew iżidu l-kapaċità ta’ adattament u reżistenza tal-pajjiżi fil-fażi ta' żvilupp; (22) ‘korrezzjonijiet tekniċi’ tfisser aġġustamenti tal-estimi tal-inventarju nazzjonali tal-gassijiet b’effett ta’ serra magħmula fil-kuntest tar-reviżjoni skont l-Artikolu 20 ta’ dan ir-Regolament meta d-dejta tal-inventarju ppreżentata ma tkunx kompleta jew tkun qiegħda titħejja b’mod li ma jkunx konsistenti mar-regoli jew linji gwida internazzjonali jew tal-Unjoni u li huma intiżi biex jissostitwixxu l-estimi ppreżentati oriġinarjament; (23) ‘kalkoli mill-ġdid’, konsistenti mal-linji gwida ta’ rapportar tal-UNFCCC dwar l-inventarji annwali, tfisser proċedura għall-valutazzjoni mill-ġdid tal-emissjonijiet antropoġeniċi ta’ gassijiet b’effett ta’ serra minn sorsi u tal-assorbiment minn bjar ta’ inventarji ppreżentati preċedentement bħala konsegwenza ta’ bidliet fil-metodoloġiji, bidliet fil-mod li bih jinkisbu u jintużaw il-fatturi tal-emissjonijiet u d-dejta dwar l-attivitajiet, jew l-inklużjoni ta’ kategoriji ġodda ta’ sorsi u ta' bjar. Kapitolu 2 Strateġiji ta’ żvilupp b’emissjonijiet baxxi ta’ karbonju Artikolu 4 Strateġiji ta’ żvilupp b’emissjonijiet baxxi ta’ karbonju 1. L-Istati Membri, u l-Kummissjoni f’isem l-Unjoni, għandhom ifasslu u jimplimentaw strateġija ta’ żvilupp b’emissjonijiet baxxi ta’ karbonju li tikkontribwixxi biex: (a) il-monitoraġġ trasparenti u preċiż tal-progress attwali u dak projettat magħmul mill-Istati Membri, inkluż il-kontribut magħmul permezz tal-miżuri tal-Unjoni, sabiex jiġu ssodisfati l-impenji tal-Unjoni u tal-Istati Membri skont il-UNFCCC li jillimitaw jew inaqqsu l-emissjonijiet antropoġeniċi ta’ gassijiet b’effett ta’ serra; (b) l-issodisfar tal-impenji tal-Istati Membri għat-tnaqqis tal-emissjonijiet ta’ gassijiet b’effett ta’ serra skont id-Deċiżjoni Nru 406/2009/KE u l-kisba tat-tnaqqis u t-titjib fit-tul tal-assorbiment minn bjar tal-emissjonijiet fis-setturi kollha b’konformità mal-objettiv tal-Unjoni li tnaqqas l-emissjonijiet bi 80 sa 95 % sal-2050 meta mqabbla mal-livelli tal-1990, fil-kuntest tat-tnaqqis neċessarju, skont l-IPCC, mill-pajjiżi żviluppati bħala grupp. 2. L-Istati Membri għandhom jippreżentaw lill-Kummissjoni l-istrateġija tagħhom ta’ żvilupp b’emissjonijiet baxxi ta’ karbonju sena wara d-dħul fis-seħħ ta’ dan ir-Regolament jew b’konformità ma’ kwalunkwe skeda ta’ żmien miftiehma internazzjonalment fil-kuntest tal-proċess tal-UNFCCC. 3. Il-Kummissjoni u l-Istati Membri għandhom jagħmlu disponibbli għall-pubbliku minnufih l-istrateġiji rispettivi tagħhom ta’ żvilupp b’emissjonijiet baxxi ta’ karbonju u kwalunkwe aġġornamenti tagħhom. Kapitolu 3 Rapportar dwar l-emissjonijiet u l-assorbimenti storiċi ta’ gassijiet b’effett ta’ serra Artikolu 5 Sistemi ta’ inventarju nazzjonali 1. L-Istati Membri għandhom jistabbilixxu, joperaw u jfittxu li jtejbu kontinwament sistemi ta’ inventarju nazzjonali għall-valutazzjoni tal-emissjonijiet antropoġeniċi ta’ gassijiet b’effett ta’ serra minn sorsi u tal-assorbiment minn bjar elenkati fl-Anness I għal dan ir-Regolament, filwaqt li jiżguraw il-puntwalità, it-trasparenza, il-preċiżjoni, il-konsistenza, il-komparabbiltà u l-kompletezza tal-inventarji tagħhom tal-gassijiet b’effett ta’ serra. 2. L-Istati Membri għandhom jiżguraw li l-awtoritajiet tal-inventarju kompetenti tagħhom ikollhom aċċess għal, kif ukoll li s-sistema ta’ inventarju nazzjonali tagħhom tistabbilixxi li l-awtoritajiet kompetenti tagħhom għandu jkollhom aċċess għal: (a) id-dejta u l-metodi rrappurtati għal attivitajiet u installazzjonijiet skont id-Direttiva 2003/87/KE għall-iskop tat-tħejjija tal-inventarji nazzjonali tal-gassijiet b’effett ta’ serra bil-għan li tiġi żgurata l-konsistenza tal-emissjonijiet ta’ gassijiet b’effett ta’ serra irrappurtati skont l-iskema tal-Unjoni għall-iskambju ta’ kwoti ta’ emissjonijiet u fl-inventarji nazzjonali tal-gassijiet b’effett ta’ serra; (b) id-dejta miġbura permezz tas-sistemi ta’ rapportar dwar il-gassijiet fluworinati fis-setturi varji, imwaqqfa skont l-Artikolu 6(4) tar-Regolament (KE) Nru 842/2006 għall-iskop tat-tħejjija tal-inventarji nazzjonali tal-gassijiet b’effett ta’ serra; (c) l-emissjonijiet, id-dejta u l-metodoloġiji sottostanti rrappurtati minn faċilitajiet skont ir-Regolament (KE) Nru 166/2006 għall-iskop tat-tħejjija tal-inventarji nazzjonali tal-gassijiet b’effett ta’ serra; (d) id-dejta rrappurtata skont ir-Regolament (KE) Nru 1099/2008. 3. L-Istati Membri għandhom jiżguraw li l-awtoritajiet tal-inventarju kompetenti tagħhom, u li s-sistema ta’ inventarju nazzjonali tagħhom tipprovdi li l-awtoritajiet tal-inventarju kompetenti tagħhom: (a) jagħmlu użu mis-sistemi ta’ rapportar stabbiliti skont l-Artikolu 6(4) tar-Regolament (KE) Nru 842/2006 sabiex itejbu l-valutazzjoni tal-gassijiet fluworinati fl-inventarji tal-gassijiet b’effett ta’ serra; (b) ikunu jistgħu jwettqu l-verifiki annwali tal-konsistenza msemmija fil-punti (l) u (m) tal-Artikolu 7(1) ta’ dan ir-Regolament; Artikolu 6 Sistema ta’ inventarju tal-Unjoni Hija stabbilita sistema ta’ inventarju tal-Unjoni li tiżgura l-puntwalità, it-trasparenza, il-preċiżjoni, il-konsistenza, il-komparabbiltà u l-kompletezza tal-inventarji nazzjonali fir-rigward tal-inventarju ta’ gassijiet b’effett ta’ serra tal-Unjoni. Il-Kummissjoni għandha tamministra, iżżomm u tfittex li kontinwament ittejjeb din is-sistema, li għandha tinkludi: (a) programm ta’ assigurazzjoni tal-kwalità u ta’ kontroll tal-kwalità, li għandu jinkludi l-iffissar ta’ objettivi ta’ kwalità u t-tfassil ta’ pjan ta’ assigurazzjoni tal-kwalità u ta’ kontroll tal-kwalità tal-inventarji. Il-Kummissjoni għandha tassisti lill-Istati Membri fl-implimentazzjoni tal-programmi tagħhom ta’ assigurazzjoni tal-kwalità u ta’ kontroll tal-kwalità; (b) proċedura għall-istima, f’konsultazzjoni mal-Istat Membru kkonċernat, ta’ kwalunkwe dejta nieqsa mill-inventarju nazzjonali tiegħu; (c) reviżjoni esperta annwali tal-inventarji tal-Istati Membri ta’ gassijiet b’effett ta’ serra. Artikolu 7 Inventarji tal-gassijiet b’effett ta’ serra 1. L-Istati Membri għandhom jistabbilixxu u jirrapportaw lill-Kummissjoni, sal-15 ta’ Jannar ta’ kull sena ('sena X'): (a) l-emissjonijiet antropoġeniċi tagħhom ta’ gassijiet b’effett ta’ serra elenkati fl-Anness I għal dan ir-Regolament u l-emissjonijiet antropoġeniċi ta’ gassijiet b’effett ta’ serra msemmija fl-Artikolu 2(1) tad-Deċiżjoni Nru 406/2009/KE għas-sena X-2. Mingħajr preġudizzju għar-rapportar tal-gassijiet b’effett ta’ serra elenkati fl-Anness I għal dan ir-Regolament, l-emissjonijiet ta’ dijossidu tal-karbonju (CO2) mill-kategorija tas-sors ta’ IPCC '1.A.3.A l-avjazzjoni ċivili' għandhom jitqiesu bħala ugwali għal żero għall-finijiet tal-Artikoli 3 u 7(1) tad-Deċiżjoni Nru 406/2009/KE; (b) id-dejta dwar l-emissjonijiet antropoġeniċi tagħhom ta’ monossidu tal-karbonju (CO), dijossidu tal-karbonju (SO2), ossidi tan-nitroġenu (NOx) u komposti organiċi volatili (VOC) kif irrappurtati wkoll skont l-Artikolu 7 tad-Direttiva 2001/81/KE, għas-sena X-2; (c) l-emissjonijiet antropoġeniċi tagħhom ta’ gassijiet b’effett ta’ serra minn sorsi u tal-assorbimenti ta’ CO2 minn bjar li jirriżultaw mil-LULUCF, għas-sena X-2; (d) l-emissjonijiet antropoġeniċi tagħhom ta’ gassijiet b’effett ta’ serra minn sorsi u tal-assorbimenti ta’ CO2 minn bjar, li jirriżultaw mill-attivitajiet tal-LULUCF skont il-Protokoll ta’ Kjoto u l-informazzjoni dwar il-kontabbiltà ta’ dawn l-emissjonijiet ta’ gassijiet b’effett ta’ serra u l-assorbimenti mill-użu tal-art, tibdil fl-użu tal-art u attivitajiet ta’ forestrija, skont l-Artikolu 3, il-paragrafu 3 u, meta l-Istati Membri jiddeċiedu li jagħmlu użu minnu, l-Artikolu 3, il-paragrafu 4 tal-Protokoll ta’ Kjoto, u d-deċiżjonijiet rilevanti fih, għas-snin bejn l-2008 u X-2. L-Istati Membri li huma responsabbli għall-ġestjoni tal-art ikkultivata, il-ġestjoni tal-art għall-mergħa jew il-veġetazzjoni mill-ġdid skont l-Artikolu 3, il-paragrafu 4, tal-Protokoll ta’ Kjoto għandhom barra minn hekk jirrapportaw l-emissjonijiet ta’ gassijiet b'effett ta' serra minn sorsi u tal-assorbimenti minn bjar għal kull attività bħal din għas-sena 1990; (e) kwalunkwe bidla fl-informazzjoni msemmija fil-punti (a) sa (d) għas-snin bejn l-1990 u s-sena X-3, fejn għandhom jiġu indikati r-raġunijiet għal dawn il-bidliet; (f) informazzjoni dwar l-indikaturi, għas-sena X-2; (g) informazzjoni mir-reġistru nazzjonali tiegħu dwar il-ħruġ, l-akkwist, iż-żamma, it-trasferiment, il-kanċellazzjoni, l-irtirar u r-riport tal-AAUs, l-RMUs, l-ERUs u s-CERs, għas-sena X-1; (h) informazzjoni sommarja dwar trasferimenti konklużi skont l-Artikolu 3(4) u (5) tad-Deċiżjoni Nru 406/2009/KE, għas-sena X-1; (i) informazzjoni dwar l-użu ta’ implimentazzjoni konġunta, il-mekkaniżmu ta’ żvilupp nadif u l-iskambju ta’ kwoti ta’ emissjonijiet internazzjonali, skont l-Artikoli 6, 12 u 17 tal-Protokoll ta’ Kjoto, jew kwalunkwe mekkaniżmu flessibbli ieħor stabbilit fi strumenti oħrajn adottati mill-Konferenza tal-Partijiet għall-UNFCCC jew mill-Konferenza tal-Partijiet għall-UNFCCC li sservi bħala l-laqgħa tal-Partijiet għall-Protokoll ta’ Kjoto, sabiex jissodisfaw l-impenji kkwantifikati tagħhom tal-limitazzjoni jew it-tnaqqis tal-emissjonijiet skont l-Artikolu 2 tad-Deċiżjoni Nru 2002/358/KE[21] u l-Protokoll ta’ Kjoto jew kwalunkwe impenji futuri skont il-UNFCCC jew il-Protokoll ta’ Kjoto, għas-sena X-2; (j) informazzjoni dwar il-passi meħuda sabiex jittejbu l-estimi tal-inventarju, b’mod partikolari f’oqsma tal-inventarju li kienu soġġetti għal aġġustamenti jew rakkomandazzjonijiet wara reviżjonijiet esperti; (k) l-allokazzjoni attwali jew stmata tal-emissjonijiet ivverifikati rrappurtati minn installazzjonijiet u operaturi skont id-Direttiva 2003/87/KE għall-kategoriji tas-sors tal-inventarju nazzjonali tal-gassijiet b’effett ta’ serra u l-proporzjon ta’ dawk l-emissjonijiet ivverifikati għall-emissjonijiet totali rrappurtati ta’ gassijiet b’effett ta’ serra f’dawn il-kategoriji tas-sors, għas-sena X-2; (l) ir-riżultati tal-kontrolli mwettqa fuq il-konsistenza tal-emissjonijiet irrappurtati fl-inventarji ta’ gassijiet b’effett ta’ serra, għas-sena X-2, flimkien ma’: (i) l-emissjonijiet ivverifikati rrappurtati skont id-Direttiva 2003/87/KE; (ii) l-emissjonijiet fil-livell tal-faċilità rrappurtati skont ir-Regolament (KE) Nru 166/2006; (m) ir-riżultati tal-kontrolli mwettqa fuq il-konsistenza tal-attività, id-dejta ta’ sfond u s-suppożizzjonijiet li jintużaw għall-istima tal-emissjonijiet fit-tħejjija tal-inventarji ta’ gassijiet b’effett ta’ serra, għas-sena X-2, flimkien ma’: (i) id-dejta u s-suppożizzjonijiet li jintużaw biex jitħejjew l-inventarji tas-sustanzi li jniġġsu l-arja skont id-Direttiva 2001/81/KE; (ii) id-dejta rrappurtata skont l-Artikolu 6(1) tar-Regolament (KE) Nru 842/2006; (iii) id-dejta dwar l-enerġija rrappurtata skont l-Artikolu 4 u l-Anness B tar-Regolament (KE) Nru 1099/2008; (n) deskrizzjoni ta’ kwalunkwe bidliet fis-sistema tal-inventarju nazzjonali tagħhom; (o) deskrizzjoni ta’ kwalunkwe bidliet fir-reġistru nazzjonali; (p) kwalunkwe elementi oħrajn tar-rapport tal-inventarju nazzjonali ta’ gassijiet b’effett ta’ serra meħtieġa sabiex jitħejja r-rapport tal-inventarju tal-Unjoni ta’ gassijiet b’effett ta’ serra, bħal informazzjoni dwar il-pjan ta’ assigurazzjoni tal-kwalità u ta’ kontroll tal-kwalità tal-Istati Membri, evalwazzjoni ġenerali tal-inċertezzi u valutazzjoni ġenerali tal-kompletezza. Fl-ewwel sena ta’ rapportar skont dan ir-Regolament, l-Istati Membri għandhom jinformaw lill-Kummissjoni dwar l-intenzjoni tagħhom li jagħmlu użu mid-dispożizzjonijiet skont l-Artikolu 3(4) u (5) tad-Deċiżjoni Nru 406/2009/KE. 2. L-Istati Membri għandhom jikkomunikaw lill-Kummissjoni, sal-15 ta’ Marzu ta’ kull sena, rapport komplet u aġġornat tal-inventarju nazzjonali. Dan ir-rapport għandu jkun fih l-informazzjoni kollha stipulata fil-paragrafu 1 ta’ dan l-Artikolu u kull aġġornament sussegwenti għal dik l-informazzjoni; 3. L-Istati Membri għandhom jippreżentaw lis-Segretarjat tal-UNFCCC, sal-15 ta’ April ta’ kull sena, inventarji nazzjonali li jkun fihom informazzjoni identika għal dik ippreżentata lill-Kummissjoni skont il-paragrafu 2 ta’ dan l-Artikolu. 4. Il-Kummissjoni għandha, kull sena u b’kooperazzjoni mal-Istati Membri, tiġbor inventarju tal-Unjoni tal-gassijiet b’effett ta’ serra u rapport tal-inventarju tal-Unjoni tal-gassijiet b’effett ta’ serra, u tippreżentahom lis-Segretarjat tal-UNFCCC kull sena sal-15 ta’ April. 5. Il-Kummissjoni għandu jkollha s-setgħa li tadotta atti ddelegati skont l-Artikolu 29 ta’ dan ir-Regolament sabiex: (a) iżżid jew tħassar sustanzi fi jew mil-lista ta’ gassijiet b’effett ta’ serra fl-Anness I għal dan ir-Regolament; (b) tistabbilixxi rekwiżiti ta’ monitoraġġ u ta' rapportar fuq l-LULUCF, skont kwalunkwe ftehim internazzjonali ġdid jew att leġiżlattiv adottat f'konformità mal-Artikolu 9 tad-Deċiżjoni Nru 406/2009/KE. Artikolu 8 Inventarji tal-gassijiet b’effett ta’ serra approssimizzati L-Istati Membri għandhom, sal-31 ta’ Lulju ta’ kull sena ('sena X'), jippreżentaw lill-Kummissjoni l-inventarji tal-gassijiet b’effett ta’ serra approssimizzati għas-sena X-1. Il-Kummissjoni għandha, kull sena, abbażi tal-inventarji tal-gassijiet b’effett ta’ serra approssimizzati tal-Istati Membri jew, fejn neċessarju, abbażi tal-estimi tagħha stess, tiġbor inventarju tal-Unjonital-gassijiet b’effett ta’ serra approssimizzati. Il-Kummissjoni għandha tagħmel din l-informazzjoni disponibbli għall-pubbliku kull sena sat-30 ta’ Settembru. Artikolu 9 Proċeduri għat-twettiq tal-estimi tal-emissjonijiet 1. Il-Kummissjoni għandha twettaq verifika inizjali tad-dejta ppreżentata mill-Istati Membri skont l-Artikolu 7(1) ta’ dan ir-Regolament għall-kompletezza u l-problemi potenzjali. Hija għandha tibgħat ir-riżultati lill-Istati Membri fi żmien 6 ġimgħat mid-data tal-għeluq għall-preżentazzjoni. L-Istati Membri għandhom iwieġbu għal kwalunkwe mistoqsija mqajma mill-verifika inizjali sal-15 ta’ Marzu, flimkien mal-preżentazzjoni finali tal-inventarju għas-sena X-2. 2. Meta Stat Membru ma jweġibx għall-mistoqsijiet imqajma mill-Kummissjoni jew ma jippreżentax l-estimi sħaħ tal-inventarju li huma meħtieġa għall-ġbir tal-inventarju tal-Unjoni sal-15 ta’ Marzu, il-Kummissjoni għandha tħejji l-estimi li jridu jintużaw minflok l-estimi rilevanti fl-inventarju tal-Istat Membru. Għal dan il-għan, il-Kummissjoni għandha tuża metodi konsistenti mal-linji gwida applikabbli għat-tfassil tal-inventarji nazzjonali tal-gassijiet b’effett ta’ serra. Artikolu 10 Rapportar dwar l-emissjonijiet ta’ CO2 mit-trasport marittimu 1. Il-Kummissjoni għandu jkollha s-setgħa li tadotta att iddelegat skont l-Artikolu 29 ta’ dan ir-Regolament sabiex tispeċifika r-rekwiżiti għall-monitoraġġ u r-rapportar tal-emissjonijiet ta’ CO2 mit-trasport marittimu fir-rigward ta’ bastimenti tal-baħar li jidħlu fil-portijiet tal-Istati Membri. Ir-rekwiżiti ta’ monitoraġġ u ta' rapportar adottati għandhom ikunu konsistenti mar-rekwiżiti miftiehma fil-UNFCCC u, safejn ikun possibbli, mar-rekwiżiti applikati għall-bastimenti fil-kuntest tal-IMO jew permezz ta’ leġiżlazzjoni tal-Unjoni li tindirizza l-emissjonijiet ta’ GHG mit-trasport marittimu. Safejn ikun possibbli, ir-rekwiżiti ta’ monitoraġġ u ta' rapportar għandhom jimminimizzaw il-piż tax-xogħol tal-Istati Membri, inkluż permezz tal-użu tal-ġbir u l-manutenzjoni ta’ dejta ċentralizzata. 2. Meta att ikun ġie adottat skont il-paragrafu 1, l-Istati Membri għandhom jistabbilixxu u jirrapportaw lill-Kummissjoni, sal-15 ta’ Jannar ta’ kull sena ('sena X') għas-sena X-2, l-emissjonijiet ta’ CO2 mit-trasport marittimu skont dak l-att. Kapitolu 4 Reġistri Artikolu 11 L-istabbiliment u l-operat tar-reġistri 1. L-Unjoni u l-Istati Membri għandhom jistabbilixxu u jżommu reġistri biex iżommu rendikont preċiż tal-ħruġ, iż-żamma, it-trasferiment, l-akkwist, il-kanċellazzjoni u l-irtirar tal-AAUs, l-RMUs, l-ERUs u s-CERs u r-riport tal-AAUs, l-RMUs, l-ERUs u s-CERs. L-Istati Membri jistgħu wkoll jużaw dawn ir-reġistri sabiex iżommu rendikont preċiż tal-unitajiet imsemmija fl-Artikolu 11a(5) tad-Direttiva 2003/87/KE. 2. L-Unjoni u l-Istati Membri jistgħu jżommu r-reġistri tagħhom f’sistema kkonsolidata, flimkien ma’ wieħed jew aktar mill-Istati Membri l-oħrajn. 3. Id-dejta msemmija fil-paragrafu 1 ta’ dan l-Artikolu għandha tkun disponibbli għall-amministratur ċentrali maħtur skont l-Artikolu 20 tad-Direttiva 2003/87/KE. 4. Il-Kummissjoni għandu jkollha s-setgħa li tadotta att iddelegat skont l-Artikolu 29 ta’ dan ir-Regolament sabiex tistabbilixxi r-reġistru tal-Unjoni msemmi fil-paragrafu 1 ta’ dan l-Artikolu. Artikolu 12 L-irtirar tal-unitajiet skont il-Protokoll ta’ Kjoto 1. L-Istati Membri għandhom, wara t-tlestija tar-reviżjoni tal-inventarji nazzjonali tagħhom skont il-Protokoll ta’ Kjoto għal kull sena tal-ewwel perjodu ta’ impenn skont il-Protokoll ta’ Kjoto, inkluż ir-riżoluzzjoni ta’ kwalunkwe kwistjoni ta’ implimentazzjoni, jirtiraw mir-reġistru l-AAUs, l-RMUs, l-ERUs u s-CERs ekwivalenti għall-emissjonijiet netti tagħhom matul dik is-sena. 2. Fir-rigward tal-aħħar sena tal-perjodu ta’ impenn skont il-Protokoll ta’ Kjoto, l-Istati Membri għandhom jirtiraw l-unitajiet mir-reġistru qabel it-tmiem tal-perjodu addizzjonali għall-issodisfar tal-impenji stabbiliti fid-Deċiżjoni 11/CMP.1 tal-Konferenza tal-Partijiet għall-UNFCCC li sservi bħala l-laqgħa tal-Partijiet għall-Protokoll ta’ Kjoto. Kapitolu 5 Ir-rapportar dwar politiki u miżuri u dwar projezzjonijiet ta’ emissjonijiet antropoġeniċi ta’ gassijiet b’effett ta’ serra minn sorsi u dwar l-assorbiment minn bjar Artikolu 13 Is-sistemi nazzjonali għal politiki, miżuri u projezzjonijiet 1. L-Istati Membri u l-Kummissjoni għandhom jistabbilixxu, sa sena wara d-dħul fis-seħħ ta’ dan ir-Regolament, joperaw u jfittxu li jtejbu kontinwament is-sistemi nazzjonali għar-rapportar dwar politiki u miżuri u għat-tħejjija u r-rapportar dwar il-projezzjonijiet ta’ emissjonijiet antropoġeniċi ta’ gassijiet b’effett ta’ serra minn sorsi u tal-assorbiment minn bjar. Dawn is-sistemi nazzjonali għandhom jinkludu l-arranġamenti istituzzjonali, legali u proċedurali kollha stabbiliti fi Stat Membru u l-Unjoni għall-evalwazzjoni tal-politika u għat-twettiq ta’ projezzjonijiet ta’ emissjonijiet antropoġeniċi ta’ gassijiet b’effett ta’ serra minn sorsi u tal-assorbiment minn bjar. 2. Huma għandhom jimmiraw li jiżguraw il-puntwalità, it-trasparenza, il-preċiżjoni, il-konsistenza, il-komparabbiltà u l-kompletezza tal-informazzjoni rrapportata dwar il-politiki u l-miżuri u l-projezzjonijiet ta’ emissjonijiet antropoġeniċi ta’ gassijiet b’effett ta’ serra minn sorsi u tal-assorbiment minn bjar, kif imsemmi fl-Artikoli 14 u 15 ta’ dan ir-Regolament, inklużi l-użu u l-applikazzjoni tad-dejta, tal-metodi u tal-mudelli, u l-implimentazzjoni tal-attivitajiet ta’ assigurazzjoni tal-kwalità u ta’ kontroll tal-kwalità, kif ukoll l-analiżi tas-sensittività. Artikolu 14 Rapportar dwar politiki u miżuri 1. L-Istati Membri għandhom jipprovdu lill-Kummissjoni, sal-15 ta’ Marzu ta’ kull sena (‘is-sena X’), b’dawn li ġejjin: (a) deskrizzjoni tas-sistema nazzjonali tagħhom għar-rapportar dwar il-politiki u l-miżuri u għat-tħejjija u r-rapportar dwar il-projezzjonijiet ta’ emissjonijiet antropoġeniċi ta’ gassijiet b’effett ta’ serra minn sorsi u tal-assorbiment minn bjar skont l-Artikolu 13(1) ta’ dan ir-Regolament, jew informazzjoni dwar kwalunkwe bidliet magħmula f’dik is-sistema fejn diġà tkun ġiet ipprovduta deskrizzjoni bħal din; (b) kwalunkwe informazzjoni jew aġġornamenti addizzjonali rilevanti għall-istrateġiji tagħhom ta’ żvilupp b’livell baxx ta’ karbonju msemmija fl-Artikolu 4 ta’ dan ir-Regolament u l-progress fl-implimentazzjoni ta’ dawn l-istrateġiji; (c) informazzjoni dwar il-politiki u l-miżuri nazzjonali, u dwar l-implimentazzjoni ta’ politiki u miżuri tal-Unjoni li jillimitaw jew inaqqsu l-emissjonijiet ta’ gassijiet b’effett ta’ serra minn sorsi jew li jsaħħu l-assorbiment minn bjar, ippreżentata fuq bażi settorjali għal kull gassijiet b'effett ta' serra msemmi fl-Anness I ta’ dan ir-Regolament. Din l-informazzjoni għandha tagħmel referenzi għall-politiki nazzjonali jew tal-Unjoni applikabbli, partikolarment dawk dwar il-kwalità tal-arja, u għandha tinkludi: (i) l-objettiv tal-politika jew tal-miżura u deskrizzjoni qasira tal-politika jew tal-miżura; (ii) it-tip ta’ strument tal-politika; (iii) l-istatus tal-implimentazzjoni; (iv) l-indikaturi għall-monitoraġġ u l-evalwazzjoni tal-progress matul iż-żmien; (v) l-estimi kwantitattivi tal-effetti fuq l-emissjonijiet minn sorsi u tal-assorbiment minn bjar ta’ gassijiet b’effett ta’ serra maqsuma fi: – ir-riżultati tal-valutazzjoni ex-ante tal-effetti ta’ kull politika u miżura. L-estimi għandhom jiġu pprovduti għal sekwenza ta’ 4 snin futuri li jintemmu b’0 jew 5 immedjatament wara s-sena X, b’distinzjoni bejn l-emissjonijiet tal-gassijiet b’effett ta’ serra koperti mid-Direttiva 2003/87/KE u dawk koperti mid-Deċiżjoni Nru 406/2009/KE; – ir-riżultati tal-valutazzjoni ex-post tal-effetti ta’ kull politika u miżura fuq il-mitigazzjoni tat-tibdil fil-klima, meta jkunu disponibbli, b’distinzjoni bejn l-emissjonijiet tal-gassijiet b’effett ta’ serra koperti mid-Direttiva 2003/87/KE u dawk koperti mid-Deċiżjoni Nru 406/2009/KE. (vi) estimi tal-ispejjeż projettati tal-politiki u l-miżuri, kif ukoll estimi, kif ikun xieraq, tal-ispejjeż realizzati tal-politiki u l-miżuri; (vii) ir-referenzi kollha għall-valutazzjoni u r-rapporti tekniċi ta’ sostenn imsemmija fil-paragrafu 2 ta’ dan l-Artikolu; (d) informazzjoni dwar il-politiki u l-miżuri implimentati jew ippjanati li huma maħsuba biex jimplimentaw il-leġiżlazzjoni tal-Unjoni rilevanti u informazzjoni dwar il-proċeduri nazzjonali ta’ konformità u infurzar; (e) l-informazzjoni msemmija fil-punt (d) tal-Artikolu 6(1) tad-Deċiżjoni Nru 406/2009/KE; (f) informazzjoni dwar kemm l-azzjoni tal-Istat Membru tikkostitwixxi element sinjifikanti tal-isforzi li jsiru fil-livell nazzjonali, kif ukoll dwar kemm l-użu projettat tal-implimentazzjoni konġunta, il-mekkaniżmu ta’ żvilupp nadif u n-negozjar tal-emissjonijiet internazzjonali huwa supplimentari għal azzjoni domestika skont id-dispożizzjonijiet rilevanti tal-Protokoll ta’ Kjoto u d-deċiżjonijiet adottati taħtu. 2. L-Istati Membri għandhom jagħmlu disponibbli għall-pubbliku, f’forma elettronika, kwalunkwe valutazzjoni tal-ispejjeż u l-effetti tal-politiki u l-miżuri nazzjonali, u kwalunkwe informazzjoni dwar l-implimentazzjoni tal-politiki u l-miżuri tal-Unjoni li jillimitaw jew inaqqsu l-emissjonijiet ta’ gassijiet b’effett ta’ serra minn sorsi jew li jsaħħu l-assorbiment minn bjar, flimkien ma’ kwalunkwe rapport tekniku li jsostni dawn il-valutazzjonijiet. Dawn għandhom jinkludu deskrizzjonijiet tal-mudelli u l-approċċi metodoloġiċi użati, definizzjonijiet u suppożizzjonijiet sottostanti. Artikolu 15 Rapportar dwar il-projezzjonijiet 1. L-Istati Membri għandhom jirrapportaw lill-Kummissjoni, sal-15 ta’ Marzu ta’ kull sena ('sena X'), il-projezzjonijiet nazzjonali tal-emissjonijiet antropoġeniċi ta’ gassijiet b’effett ta’ serra minn sorsi u tal-assorbiment minn bjar, organizzati skont it-tip ta’ gass u skont is-settur. Dawk il-projezzjonijiet għandhom jinkludu estimi kwantitattivi għal sekwenza ta’ 4 snin futuri li jintemmu b’0 jew 5 immedjatament wara s-sena X. Il-projezzjonijiet nazzjonali għandhom jieħdu f’kunsiderazzjoni kwalunkwe politiki u miżuri adottati fil-livell tal-Unjoni u jkunu jinkludu: (a) projezzjonijiet mingħajr miżuri, projezzjonijiet b’miżuri u projezzjonijiet b’miżuri addizzjonali; (b) projezzjonijiet totali ta’ gassijiet b’effett ta’ serra u estimi separati għall-emissjonijiet projettati ta’ gassijiet b’effett ta’ serra għas-sorsi tal-emissjonijiet koperti mid-Direttiva 2003/87/KE u mid-Deċiżjoni Nru 406/2009/KE; (c) identifikazzjoni ċara tal-politiki u l-miżuri nazzjonali, reġjonali u tal-Unjoni inklużi fil-projezzjonijiet tal-emissjonijiet antropoġeniċi ta’ gassijiet b’effett ta’ serra minn sorsi u tal-assorbiment minn bjar. Meta t-tali politiki u miżuri ma jkunux inklużi, dan għandu jiġi ddikjarat u spjegat b’mod ċar; (d) ir-riżultati tal-analiżi tas-sensittività mwettqa għall-projezzjonijiet; (e) ir-referenzi kollha rilevanti għall-valutazzjoni u r-rapporti tekniċi li jsostnu dawn il-valutazzjonijiet imsemmija fil-paragrafu 3 ta’ dan l-Artikolu. 2. Meta Stat Membru ma jippreżentax estimi kompleti tal-projezzjoni sal-15 ta’ Marzu ta’ kull sena, il-Kummissjoni tista’ tħejji l-estimi meħtieġa sabiex jinġabru l-projezzjonijiet tal-Unjoni. 3. L-Istati Membri għandhom jagħmlu disponibbli għall-pubbliku, f’forma elettronika, il-projezzjonijiet nazzjonali tagħhom tal-emissjonijiet ta’ gassijiet b’effett ta’ serra minn sorsi u tal-assorbiment minn bjar, flimkien ma’ kwalunkwe rapport tekniku li jsostni dawn il-projezzjonijiet. Dawn għandhom jinkludu deskrizzjonijiet tal-mudelli u l-approċċi metodoloġiċi użati, definizzjonijiet u suppożizzjonijiet sottostanti. Kapitolu 6 Ir-rapportar dwar informazzjoni oħra rilevanti għat-tibdil fil-klima Artikolu 16 Ir-rapportar dwar l-azzjonijiet nazzjonali ta’ adattament L-Istati Membri għandhom jirrapportaw lill-Kummissjoni, sal-15 ta’ Marzu ta’ kull sena, informazzjoni dwar l-azzjonijiet implimentati jew ippjanati tagħhom sabiex jadattaw għat-tibdil fil-klima, b’mod partikolari, dwar l-istrateġiji nazzjonali jew reġjonali ta’ adattament u dwar il-miżuri ta’ adattament. Din l-informazzjoni għandha tinkludi l-allokazzjoni baġitarja skont is-settur tal-politika u, għal kull miżura ta’ adattament, l-objettiv prinċipali, it-tip ta’ strument, l-istatus tal-implimentazzjoni u l-kategorija tal-impatt tat-tibdil fil-klima (bħal għargħar, żieda fil-livell tal-baħar, temperaturi estremi, nixfiet u avvenimenti ta’ temp estremi). Artikolu 17 Ir-rapportar dwar l-appoġġ finanzjarju u teknoloġiku pprovdut lill-pajjiżi fil-fażi ta' żvilupp L-Istati Membri għandhom, fuq il-bażi tal-aħjar dejta disponibbli, jirrapportaw lill-Kummissjoni, sal-15 ta’ Marzu ta’ kull sena ('sena X'): (a) informazzjoni dwar l-appoġġ finanzjarju impenjat u mogħti lill-pajjiżi fil-fażi ta' żvilupp skont il-UNFCCC għas-sena X-1, dwar l-appoġġ finanzjarju impenjat għas-sena X u dwar l-għoti ta’ appoġġ ippjanat. L-informazzjoni rrappurtata għandha tinkludi: (i) informazzjoni dwar jekk ir-riżorsi finanzjarji pprovduti mill-Istat Membru lill-pajjiżi fil-fażi ta' żvilupp humiex ġodda u addizzjonali fil-kuntest tal-UNFCCC u kif dan ġie kkalkolat; (ii) informazzjoni dwar kwalunkwe riżorsi finanzjarji allokati mill-Istat Membru relatati mal-implimentazzjoni tal-UNFCCC skont it-tip ta’ mezz, bħal mezzi bilaterali, reġjonali jew multilaterali oħrajn; (iii) informazzjoni kwantitattiva dwar il-flussi finanzjarji abbażi tal-hekk imsejħa "Markaturi ta’ Rio [Rio markers] għall-għajnuna relatata mal-mitigazzjoni tat-tibdil fil-klima u mal-għajnuna relatata mal-adattament għat-tibdil fil-klima" (il-‘markaturi ta’ Rio’) introdotti mill-Grupp ta’ Għajnuna għall-Iżvilupp tal-OECD u informazzjoni metodoloġika dwar l-implimentazzjoni tal-metodoloġija tal-markaturi ta’ Rio għat-tibdil fil-klima; (iv) informazzjoni dettaljata dwar l-għajnuna pprovduta kemm mis-settur pubbliku kif ukoll mis-settur privat, skont kif xieraq, lill-pajjiżi fil-fażi ta' żvilupp li huma partikolarment vulnerabbli għall-effetti tat-tibdil fil-klima sabiex jadattaw għal dawk l-effetti tat-tibdil fil-klima; (v) informazzjoni dettaljata dwar l-għajnuna pprovduta kemm mis-settur pubbliku kif ukoll mis-settur privat, skont kif xieraq, lill-pajjiżi fil-fażi ta' żvilupp sabiex inaqqsu l-emissjonijiet tal-gassijiet b’effett ta’ serra; (b) informazzjoni dwar l-attivitajiet mill-Istat Membru relatati mat-trasferiment tat-teknoloġija lill-pajjiżi fil-fażi ta' żvilupp skont il-UNFCCC u dwar it-teknoloġiji trasferiti għas-sena X-1, informazzjoni dwar l-attivitajiet ippjanati relatati mat-trasferiment tat-teknoloġija lill-pajjiżi fil-fażi ta' żvilupp skont il-UNFCCC u dwar it-teknoloġiji li għandhom jiġu trasferiti għas-sena X u għas-snin sussegwenti. Din għandha tinkludi informazzjoni dwar jekk it-teknoloġija ttrasferita ntużatx għall-mitigazzjoni jew għall-adattament għall-effetti tat-tibdil fil-klima, il-pajjiż riċevitur, l-ammont ta’ appoġġ ipprovdut, u t-tip ta’ teknoloġija trasferita. Artikolu 18 Ir-rapportar dwar l-użu tad-dħul mill-irkant u l-krediti tal-proġett 1. L-Istati Membri għandhom jippreżentaw lill-Kummissjoni sal-15 ta’ Marzu ta’ kull sena (‘sena X’) għas-sena X-1: (a) ġustifikazzjoni dettaljata kif imsemmi fl-Artikolu 6(2) tad-Deċiżjoni Nru 406/2009/KE; (b) informazzjoni dwar l-użu tad-dħul matul is-sena X-1 iġġenerat mill-Istat Membru permezz tal-irkant ta’ kwoti skont l-Artikolu 10(1) tad-Direttiva 2003/87/KE. Din l-informazzjoni għandha tinkludi wkoll informazzjoni speċifika u dettaljata dwar l-użu ta’ 50 % tad-dħul, u l-azzjoni meħuda li tirriżulta, li tispeċifika l-kategorija ta’ tali azzjonijiet meħuda skont l-Artikolu 10(3) tad-Direttiva 2003/87/KE u li tindika l-pajjiż jew reġjun benefiċjarju rilevanti; (c) informazzjoni dwar l-użu tad-dħul kollu ġġenerat mill-Istat Membru permezz tal-irkant ta’ kwoti tal-avjazzjoni skont l-Artikolu 3d(1) jew (2) tad-Direttiva 2003/87/KE; (d) l-informazzjoni msemmija fil-punt (b) tal-Artikolu 6(1) tad-Deċiżjoni Nru 406/2009/KE u informazzjoni dwar kif il-politika tax-xiri tagħhom issaħħaħ il-kisba ta’ ftehim internazzjonali dwar it-tibdil fil-klima. 2. Għall-Istati Membri li jagħżlu li jużaw ammont ekwivalenti għad-dħul iġġenerat mill-irkant għall-iskopijiet skont l-Artikolu 3d(4) u 10(3) tad-Direttiva 2003/87/KE, ir-rekwiżiti fil-punti (b) u (ċ) tal-paragrafu 1 ta’ dan l-Artikolu japplikaw għal dan l-ammont. 3. Id-dħul mill-irkant mhux imħallas fiż-żmien li Stat Membru jippreżenta rapport lill-Kummissjoni skont dan l-Artikolu għandu jiġi kkwantifikat u rrappurtat f’rapporti għas-snin sussegwenti. 4. L-Istati Membri għandhom jagħmlu disponibbli għall-pubbliku r-rapporti ppreżentati lill-Kummissjoni skont dan l-Artikolu. Artikolu 19 Rapporti ta’ kull sentejn u komunikazzjonijiet nazzjonali 1. L-Unjoni u l-Istati Membri għandhom jippreżentaw rapporti kull sentejn skont id-Deċiżjoni 1/CP.16 u komunikazzjonijiet nazzjonali skont l-Artikolu 12 tal-UNFCCC lis-Segretarjat tal-UNFCCC. 2. L-Istati Membri għandhom jippreżentaw ukoll komunikazzjonijiet nazzjonali u rapporti ta’ kull sentejn lill-Kummissjoni. Kapitolu 7 Ir-reviżjoni esperta tal-Unjoni tal-emissjonijiet ta’ gassijiet b’effett ta’ serra Artikolu 20 Ir-reviżjoni esperta tal-inventarju 1. Il-Kummissjoni għandha twettaq reviżjoni esperta inizjali tad-dejta tal-inventarju nazzjonali ppreżentata mill-Istati Membri skont l-Artikolu 7(2) ta’ dan ir-Regolament sabiex tiddetermina l-allokazzjoni annwali ta’ emissjonijiet stabbilita fir-raba’ subparagrafu tal-Artikolu 3(2) tad-Deċiżjoni Nru 406/2009/KE. 2. Billi tibda bid-dejta rrappurtata għas-sena 2013, il-Kummissjoni għandha twettaq reviżjoni esperta annwali tad-dejta tal-inventarju nazzjonali ppreżentata mill-Istati Membri skont l-Artikolu 7(2) ta’ dan ir-Regolament bil-għan li timmonitorja l-kisba mill-Istati Membri tat-tnaqqis jew il-limitazzjoni tagħhom tal-gassijiet b’effett ta’ serra skont l-Artikolu 3 tad-Deċiżjoni Nru 406/2009/KE, u kwalunkwe miri oħrajn ta’ tnaqqis jew limitazzjoni tal-emissjonijiet ta’ gassijiet b’effett ta’ serra li huma stabbiliti fil-leġiżlazzjoni tal-Unjoni. 3. Ir-reviżjonijiet esperti inizjali u annwali għandhom jinvolvu: (a) kontrolli li jivverifikaw it-trasparenza, il-preċiżjoni, il-konsistenza, il-komparabbiltà u l-kompletezza tal-informazzjoni ppreżentata; (b) kontrolli li jidentifikaw dawk il-każijiet fejn id-dejta tal-inventarju titħejja b’mod inkonsistenti mad-dokumentazzjoni ta’ gwida tal-UNFCCC jew mar-regoli tal-Unjoni; u (c) fejn xieraq, kalkolu tal-korrezzjonijiet tekniċi meħtieġa li jirriżultaw. 4. Il-Kummissjoni għandu jkollha s-setgħa li tadotta atti ddelegati skont l-Artikolu 29 ta’ dan ir-Regolament sabiex tiddetermina r-regoli għat-twettiq tar-reviżjonijiet esperti msemmija fil-paragrafi 1 u 2 ta’ dan l-Artikolu, inklużi l-kompiti msemmija fil-paragrafu 3 ta’ dan l-Artikolu. 5. Il-Kummissjoni għandha tadotta att ta’ implimentazzjoni sabiex tiddetermina s-somma totali ta’ emissjonijiet għas-sena rilevanti li jirriżultaw mid-dejta tal-inventarju kkorreġuta għal kull Stat Membru mat-tlestija tar-reviżjoni annwali rilevanti. 6. Id-dejta għal kull Stat Membru kif irreġistrata fir-reġistri stabbiliti skont l-Artikolu 11 tad-Deċiżjoni Nru 406/2009/KE u l-Artikolu 19 tad-Direttiva 2003/87/KE fid-data li taħbat xahar mid-data tal-pubblikazzjoni ta’ att ta’ implimentazzjoni adottat skont il-paragrafu 5 ta’ dan l-Artikolu, inklużi l-bidliet fid-dejta li joriġinaw bħala riżultat ta’ dak l-Istat Membru li jagħmel użu mill-flessibbiltajiet minn dak l-Istat Membru skont l-Artikoli 3 u 5 tad-Deċiżjoni Nru 406/2009/KE, għandhom ikunu rilevanti għall-applikazzjoni tal-Artikolu 7(1) tad-Deċiżjoni Nru 406/2009/KE. Artikolu 21 L-indirizzar tal-effetti tal-kalkoli mill-ġdid 1. Meta titlesta r-reviżjoni esperti annwali tad-dejta tal-inventarju relatata mas-sena 2020 skont l-Artikolu 20 ta’ dan ir-Regolament, il-Kummissjoni għandha tikkalkula, skont il-formula stabbilita fl-Anness II għal dan ir-Regolament, is-somma kkalkulata mill-ġdid tal-emissjonijiet ta’ gassijiet b’effett ta’ serra għal kull Stat Membru. 2. Mingħajr preġudizzju għall-Artikolu 31(2) ta’ dan ir-Regolament, il-Kummissjoni għandha tuża, fost l-oħrajn, is-somma kkalkulata mill-ġdid imsemmija fil-paragrafu 1 ta’ dan l-Artikolu meta tipproponi l-miri għat-tnaqqis jew il-limitazzjonijiet tal-emissjonijiet għal kull Stat Membru għall-perjodu wara l-2020 skont l-Artikolu 14 tad-Deċiżjoni Nru 406/2009/KE. 3. Il-Kummissjoni għandha minnufih tippubblika r-riżultati tal-kalkoli magħmula skont il-paragrafu 1 ta’ dan l-Artikolu. Kapitolu 8 L-evalwazzjoni tal-progress lejn l-impenji tal-Unjoni u lejn dawk internazzjonali Artikolu 22 L-evalwazzjoni tal-progress 1. Il-Kummissjoni għandha tevalwa kull sena, abbażi tal-informazzjoni rrapportata fl-Artikoli 7, 8, 11 u 15 sa 18 ta’ dan ir-Regolament, u b’konsultazzjoni mal-Istati Membri, il-progress magħmul mill-Unjoni u mill-Istati Membri tagħha sabiex jiġu ssodisfati dawn li ġejjin, bil-għan li jiġi ddeterminat jekk sarx biżżejjed progress: (a) l-impenji skont l-Artikolu 4 tal-UNFCCC u l-Artikolu 3 tal-Protokoll ta’ Kjoto kif stabbilit fid-deċiżjonijiet adottati mill-Konferenza tal-Partijiet għall-UNFCCC, jew mill-Konferenza tal-Partijiet għall-UNFCCC li sservi bħala l-laqgħa tal-Partijiet għall-Protokoll ta’ Kjoto; (b) l-obbligi stabbiliti fl-Artikolu 3 tad-Deċiżjoni Nru 406/2009/KE. 2. Il-Kummissjoni kull sentejn għandha tevalwa l-impatt ġenerali tal-avjazzjoni fuq il-klima globali, inkluż permezz ta’ emissjonijiet mhux tas-CO2, bħal emissjonijiet minn ossidi tan-nitroġenu, u l-effetti, bħall-formazzjoni ta’ sħab taċ-ċirru, abbażi tad-dejta dwar l-emissjonijiet ipprovduta mill-Istati Membri skont l-Artikolu 7 ta’ dan ir-Regolament, u ttejjeb din il-kwantifikazzjoni permezz ta’ referenza għall-avvanzi xjentifiċi u d-dejta dwar it-traffiku tal-ajru, kif ikun xieraq. 3. Il-Kummissjoni għandha tipppreżenta rapport li jiġbor fil-qosor il-konklużjonijiet tal-valutazzjonijiet ipprovduti fil-paragrafi 1 u 2 ta’ dan l-Artikolu lill-Parlament Ewropew u lill-Kunsill sal-31 ta’ Ottubru ta’ kull sena. Artikolu 23 Ir-rapport dwar il-perjodu addizzjonali għall-issodisfar tal-impenji skont il-Protokoll ta’ Kjoto L-Unjoni u kull Stat Membru għandhom jippreżentaw rapport lis-Segretarjat tal-UNFCCC dwar il-perjodu addizzjonali għall-issodisfar tal-impenji msemmija fil-paragrafu 3 tad-Deċiżjoni 13/CMP.1 fl-iskadenza ta’ dak il-perjodu. Kapitolu 9 Kooperazzjoni u appoġġ Artikolu 24 Kooperazzjoni bejn l-Istati Membri u l-Unjoni L-Istati Membri u l-Unjoni għandhom jikkooperaw u jikkoordinaw bis-sħiħ ma’ xulxin fir-rigward tal-obbligi skont dan ir-Regolament dwar: (a) il-ġbir tal-inventarju tal-Unjoni dwar il-gassijiet b’effett ta’ serra u tar-rapport dwar l-inventarju tal-Unjoni dwar il-gassijiet b’effett ta’ serra, skont l-Artikolu 7(4) ta’ dan ir-Regolament; (b) it-tħejjija tal-komunikazzjoni nazzjonali tal-Unjoni skont l-Artikolu 12 tal-UNFCCC u tar-rapport ta’ kull sentejn skont id-Deċiżjoni 1/CP.16; (c) il-proċedur